
UN SPION ACUZĂ: INTERCEPTĂRI MONDIALE INIŢIATE DE SUA

Scandalul Snowden: Cronologia principalelor evenimente 

Fostul consultant al Agenţiei Naţionale de Securitate (NSA), Edward Snowden, a declanşat un scandal la începutul lui iunie, după ce a dezvăluit un amplu program de supraveghere de către SUA a comunicaţiilor internaţionale. Cronologia faptelor, în perioada declanşării scandalului internaţional:
- 5 iunie: Cotidianul britanic The Guardian dezvăluie existenţa unei ordonanţe secrete a justiţiei care obligă operatorul american Verizon să livreze zilnic NSA toate "metadatele" telefonice ale abonaţilor săi (numere apelate, durata apelului), din aprilie până în iulie.

- 6 iunie: The Washington Post şi The Guardian afirmă că NSA şi FBI au cerut ajutorul a nouă giganţi americani ai Internetului, între care Microsoft, Yahoo!, Google şi Facebook, pentru a supraveghea şi intercepta comunicaţiile utilizatorilor de Internet străini în afara Statelor Unite. Acest program secret a fost pus în aplicare în 2007.

- 7 iunie: Preşedintele Barack Obama apără un "compromis" necesar între viaţa privată şi securitate.

- 9 iunie: Edward Snowden, ajuns la Hong Kong la 20 mai, venind din Hawaii, dezvăluie că este sursa scurgerii de informaţii. După trei zile, el afirmă că Washingtonul supraveghează "sute de mii de calculatoare"
 din lume.

- 21 iunie: Washington-ul anunţă că l-a inculpat pe Edward Snowden pentru spionaj, furt şi folosire ilegală a bunurilor guvernamentale şi că a cerut autorităţilor din Hong Kong să îl aresteze.

- 23 iunie: Guvernul din Hong Kong confirmă plecarea voluntară a lui Snowden "către o ţară terţă în mod legal şi normal"
. Fostul consultant soseşte la Moscova vizat de un mandat de arestare şi al cărui paşaport este anulat.

Ecuadorul a declarat că a primit o cerere de azil din partea lui Snowden. Washington-ul ameninţă Moscova şi Beijingul cu consencinţe asupra relaţiilor reciproce.

- 25 iunie: Snowden rămâne invizibil. Preşedintele rus Vladimir Putin confirmă că acesta se află în zona de tranzit a aeroportului Şeremetiev.

- 27 iunie: Quito renunţă la acordul său vamal cu Statele Unite, calificat drept un "instrument de şantaj"
. În ziua următoare, preşedintele ecuadorian Rafael Correa anunţă sancţiuni împotriva consulului său din Londra pentru că i-a oferit lui Edward Snowden un document de liberă trecere fără autorizaţia Quito şi care, prin urmare, nu are valabilitate.

- 30 iunie: Uniunea Europeană a fost ţinta spionajului NSA, în special în reprezentanţele sale de la Washington şi ONU, afirmă săptămânalul german Der Spiegel, sprijinindu-se pe documente confidenţiale furnizate de Snowden. Val de nemulţumiri în cadrul UE, Franţa şi Germania cer explicaţii. Obama promite să furnizeze "toate informaţiile" dorite de aliaţii săi europeni.

- 1 iulie: "Rusia nu va preda niciodată pe nimeni"
, afirmă Vladimir Putin, pentru care Snowden poate rămâne pe teritoriul rusesc dacă "încetează activităţilor ce afectează" Washington-ul.

Snowden denunţă "presiunile" lui Obama asupra liderilor ţărilor cărora el le-a cerut protecţie. Potrivit Wikileaks, el a depus o cerere de azil politic în 21 de ţări, între care Ecuador, Venezuela, Nicaragua, Germania şi Franţa, dar nu şi Rusia.

- 2 iulie: Mai multe ţări îi refuză azilul (Germania, Brazilia, Norvegia, India, Polonia, Islanda, Austria, Finlanda, Olanda şi Spania), urmate de Franţa şi Italia. Într-o scrisoare deschisă, tatăl lui Snowden îl compară pe fiul său cu un erou al războiului de independenţă american.

- 3 iulie: Nou scandal diplomatic. Suspectat că l-a luat pe Snowden la bordul avionului său care se întorcea de la Moscova, preşedintele bolivian Evo Morales este obligat să facă o escală forţată de 13 ore la Viena, după refuzul de survol primit din partea mai multor ţări europene.

- 5 iulie: Snowden cere azil în alte şase ţări, potrivit Wikileaks, care nu divulgă însă numele acestora, de teama unei "ingerinţe" a Washingtonului. Nicaragua şi Venezuela se declară dispuse să îl primească pe teritoriul lor pe informatician.
- 12 iulie: Edward Scowden cere azil în Rusia

Cine este Edward Snowden - spionul care acuză

Edward Snowden - fost angajat CIA - care se află la originea scurgerii de informaţii privind programele Agenţiei Naţionale pentru Securitate (NSA) de supraveghere a comunicaţiilor. El a acordat recent un interviu cotidianului britanic The Guardian. Tânărul de 29 de ani care se află la originea scurgerii de informaţii privind programele Agenţiei Naţionale pentru Securitate (NSA) de supraveghere a comunicaţiilor, a declarat, în interviul publicat duminică, 9 iunie 2013 de cotidianul britanic The Guardian, că a acţionat în interesul publicului, pentru protejarea vieţii private. "Nu vreau să trăiesc într-o societate care face acest gen de lucruri (...) într-o lume unde tot ce fac şi spun este înregistrat"
 a subliniat Edward Snowden în interviul acordat cotidianului britanic.
Originar din Elizabeth City, Carolina de Nord, Edward Snowden s-a mutat cu familia la Fort Meade în Maryland, unde se află şi sediul NSA. În 2003, Snowden a intrat în Armata terestră americană şi a început să se antreneze pentru a se alătura forţelor speciale, justificând această alegere cu aceleaşi principii invocate ca să-şi justifice dezvăluirea în presă a informaţiilor secrete: "Voiam să lupt în Irak (...) pentru a ajuta la eliberarea irakienilor din opresiune"
.

După un accident în care şi-a rupt ambele picioare, a părăsit armata şi s-a angajat ca agent de pază într-una din clădirile secrete ale NSA din campusul Universităţii din Maryland. Edward Snowden a fost angajat apoi de CIA, unde a lucrat în securitatea sistemelor informatice. Având în vedere cunoştinţele sale de Internet şi talentul pentru programare, a avansat rapid în carieră, fiind trimis la Geneva. De patru ani lucra la NSA ca angajat la diverşi subcontractanţi, între care Dell sau Booz Allen Hamilton, ultimul său angajator.

Autorul uneia dintre cele mai importante scurgeri de informaţii din istoria americană, alături de Bradley Manning - judecat de un tribunal militar după ce a dat zeci de mii de dosare secrete la WikiLeaks - a declarat pentru The Guardian că nu a dorit niciodată să-şi păstreze anonimatul. "Înţeleg că voi plăti preţul acţiunilor mele", dar "aş fi mulţumit dacă legile secrete (...) şi puterile atotputernicilor din executivul care conduce lumea pe care o iubesc sunt dezvăluiţi, chiar şi pentru un singur moment" a spus el. "Singurul meu obiectiv este să informez oamenii despre ceea ce se face în numele lor şi despre ceea ce face împotriva lor", a declarat el, cu precizarea că "NSA minte sistematic în Congres în privinţa amplorii supravegherii în SUA". "Adunăm mai multe comunicaţii electronice în America decât în Rusia (...) Nu puteţi să ştiţi tot ceea ce se poate face, amploarea capacităţii lor este oribilă".

Edward Snowden a precizat că a decis să dezvăluie aceste programe presei, după ce a considerat că ele reprezintă "abuzuri" la adresa publicului, comise în numele siguranţei şi că a aşteptat de asemenea alegerea lui Barack Obama în 2008 înainte de a trece la acţiune, cu speranţa că acesta îşi va ţine promisiunile de a proteja mai bine publicul contra acestor practici. Dar " Obama a continuat politicile predecesorilor săi" a spus Edward Snowden. 

Snowden a părăsit compania la care lucra, în pofida vieţii confortabile pe care o ducea la Hawaii, cu un salariu anual de 200.000 de dolari, pentru a merge la Hong Kong, înaintea publicării informaţiilor secrete de către The Guardian.  "Sunt gata să sacrific toate acestea, pentru că nu pot, în sufletul şi conştiinţa mea, să las guvernul american să distrugă viaţa privată, libertatea Internetului şi libertăţile esenţiale pentru oamenii din întreaga lume cu acest sistem enorm de supraveghere pe care este pe cale să-l construiască în secret"
 a precizat el. 

"Am fost spion pe parcursul întregii mele vieţi adulte, aşa că nu îmi place să stau sub lumina reflectoarelor" a mărturisest Snowden, într-un interviu acordat cotidianului The Washington Post. Cu toate acestea, a ales să îşi rişte "viaţa şi familia" pentru a proteja "libertatea fiecăruia şi democraţia"
.


În discuţia purtată cu trimisul The Washington Post (ziarul care, alături de Guardian, au făcut publice informaţiile secrete), Snowden a precizat că este conştient că va avea de suferit dar că, indiferent cât de importantă ar fi munca de culegere a datelor, nu poate fi de acord cu amploarea "acestei operaţiuni de supraveghere în masă, automată şi atotputernică". Întregul proces pus în mişcare de administraţia de la Washington "este un pericol mult mai mare pentru libertate decât ratarea unei misiuni de spionaj"
 mai avertizează Snowden în interviul acordat celor de la Washington Post.

De-a lungul acestor ani în care "a fost spion", Edward Snowden a lucrat o perioadă ca asistent tehnic în cadrul CIA, ulterior mutându-se în piaţa privată, la un influent consultant pe probleme de tehnologie, energie, finanţe şi colectare de informaţii al Guvernului de la Washington, Booz Allen Hamilton. Principala ofertă a companiei este discreţia. Iar printre cei mai importanţi clienţi ai firmei se numără National Security Agency. De fapt, notează The Guardian, Snowden a fost tot timpul angajat al NSA, prin subcontractorii agenţiei cum este Booz. Un alt loc identic de muncă a fost producătorul de computere Dell, la care Snowden tot în beneficiul NSA a lucrat. În această perioadă, tânărul câştiga 200.000 de dolari pe an, avea o locuinţă în Hawai pe care o împărţea cu iubita sa şi o carieră stabilă, comentează The Guardian, citându-l: "Renunţ la toate acestea pentru că nu sunt de acord ca guvernul SUA să distrugă libertatea internetului şi drepturile fundamentale ale oamenilor din întreaga lume cu această maşinărie de supraveghere aflată în construcţie". De altfel, masiva copiere a datelor oferite, ulterior, presei s-a produs într-un moment în care lucra într-o sucursală din Hawaii a firmei Booz.

Alături de Bradley Manning, sursa dezvăluirilor Wikileaks, Edward Snowden va rămâne în istoria serviciilor secrete americane drept autorul uneia dintre cele mai catastrofale scurgeri de informaţii. Într-una din primele sale scrisori către presă, "cârtiţa" notează că "voi fi mulţumit dacă vor fi scoase la lumină măcar o parte din legile secrete şi puterile guvernamentale nelimitate ale celor care conduc lumea". De altfel, Swonden povesteşte, pentru The Guardian, că "infrastructura construită de NSA supraveghează automat cea mai mare parte a comunicaţiilor interumane - şi nu doar cazurile speciale. Pot oricând arunca un ochi în e-mailul sau telefonul soţiei dumneavoastră. Pot primi parolele pe care le are sau datele cărţii ei de credit. Nu vreau să trăiesc într-o lume în care se fac notiţe după tot ce fac sau spun"
.


Pe de altă parte, Glenn Greenwald - jurnalistul care a publicat în The Guardian dezvălurile fostul consultant al NSA - a precizat într-un interviu că "Snowden are suficiente informaţii ca să provoace într-o clipă mai multe pagube cum nu a făcut nicio altă persoană în istoria Statelor Unite". Totuşi, "nu acesta este obiectivul lui Snowden"
 a dat asigurări jurnalistul. Scopul este să dezvăluie riscurile reprezentate de "programele informatice pe care persoane din întreaga lume le utilizează fără să ştie la ce se expun şi fără să accepte conştient să renunţe la dreptul lor la protecţia vieţii private". În opinia lui Glenn Greenwald, nu este exclusă încercarea de a-l asasina pe Edward Snowden, însă fostul consultant al NSA "a trimis deja mii de documente şi a făcut în aşa fel ca mai multe persoane din întreaga lume să dispună de arhivele complete" ale informaţiilor pe care le-a cules. "Guvernul Statelor Unite trebuie să se roage zilnic ca să nu i se întâmple ceva lui Snowden, deoarece, dacă i se întâmplă ceva, toate informaţiile vor fi dezvăluite şi ar fi cel mai urât coşmar" a continuat jurnalistul – făcând, totodată, cunoscut faptul că, la rândul său, dispune de o mare cantitate de informaţii relative la operaţiunile de supraveghere din America Latină. Glenn Greenwald păstrează, în continuare. legătura cu Edward Snowden. 
SUA: cetăţenii, spionaţi via Google, Facebook si Microsoft

Google, Facebook si Microsoft au cerut guvernului american sa le permita publicarea tuturor cererilor de divulgare a unor informatii despre utilizatori, pe care le-au primit de la autoritati. Edward Snowden, fost angajat al CIA, a dezvaluit că Agentia Naţionala de Securitate (NSA) din Statele Unite înregistreazaă telefoanele a milioane de cetăţeni americani, în urma unui ordin secret emis de un tribunal către compania Verizon. De asemenea, Edward Snowden a precizat că autorităţile americane urmăresc şi comunicatţile online ale unor milioane de utilizatori - printre companiile care au oferit astfel de date numărându-se şi cele trei menţionate.

Oficialii Google au declarat că informaţiile nu sunt adevărate, adăugând că speculaţiile sunt alimentate de faptul că totul este secret.. Guvernul american a recunoscut că există astfel de programe de supraveghere, iar grupurile pentru drepturile civile au cerut sistarea acestora.

O coaliţie formată din 80 de grupuri pentru drepturile civile şi din companii în domeniul Internetului au lansat un site web, StopWatching.Us, şi i-au cerut Congresului american să deschidă o investigaţie în acest caz. Site-ul este susţinut şi de Fundaţia World Wide Web - un grup fondat de Tim Berners-Lee, inventatorul web-ului.

David Drummond, director pentru probleme legale din cadrul Google, i-a trimis o scrisoare procurorului general al SUA, cerând permisiunea de a publica "numărul total al cererilor privind siguranţa naţională". "Google nu are nimic de ascuns" a declarat David Drummond.

La rândul lor, oficialii Microsoft au afirmat că o transparenţă mai mare în acest caz ar "ajuta comunitatea să înţeleagă şi să dezbată aceste probleme importante"
.

Facebook, a precizat că site-ul de socializarea vrea să publice toate cererile primite de la autorităţi şi toate răspunsurile furnizate de companie.

Programul de supraveghere, cunoscut sub numele PRISM, a ieşit la lumină când fostul angajat al CIA, Edward Snowden, a dezvăluit aceste informaţii publicaţiilor The Guardian şi The Washington Post. Edward Snowden, care lucra în domeniul tehnic, a precizat că autorităţile au capacitatea de a citi e-mailurile oricărui cetăţean american, în orice moment. "Putem „planta” viruşi în computere. Odată ce intri pe reţea, pot să îţi identifice computerul. Nu eşti în siguranţă, indiferent ce măsuri de protecţie foloseşti”
 a precizat Edward Snowden.

Companiile din domeniul tehnologiei au negat că oferă autorităţilor americane un astfel de acces nelimitat la datele clienţilor. Imediat după izbucnirea scandalului, autorităţile europene au precizat că drepturile cetăţenilor europeni nu sunt afectate de programul de supraveghere american. În urma dezvăluirilor, Edward Snowden a fugit in Hong Kong. Multi politicieni americani l-au numit "trădător"
, cerând sa fie tratat ca atare.

Dezvăluire şocantă: NSA poate să spioneze fără mandat


Documente secrete facute publice relevă că Tribunalul care supraveghează operaţiunile întreprinse de agenţiile americane de informaţii a semnat acorduri prin care i se permite Agenţiei Naţionale de Securitate să utilizeze informaţiile colectate "din greşeală" din comunicaţiile interne din SUA, fără a avea nevoie de mandat. Publicaţia britanică The Guardian a publicat două documente depuse la Foreign Intelligence Surveillance Court (FISA), semnate de procurorul general al SUA, Eric Holder, şi purtând data 29 iulie 2009.

În documente se detaliază procedurile pe care trebuie să le urmeze NSA pentru a viza "persoane non-americane"
 - în acord cu puterile sale de strângere de informaţii în străinătate - şi ce face agenţia pentru a minimaliza datele strânse cu privire la cetăţenii americani şi rezidenţii în SUA în cursul acestor operaţiuni. Documentele arată că şi în cazul în care există autorităţi ce au drepturi asupra colectării de informaţii din străinătate, de la ţinte străine, datele din comunicaţiile americane pot fi strânse, stocate şi utilizate. Procedurile acoperă doar o parte din datele colectate de NSA - cealaltă parte căzând sub incidenţa secţiunii 215 a Patriot Act.

Câteva practicile controversate aprobate de FISA:

- Pot fi păstrate informaţiile care conţin date despre cetăţenii americani sau rezidenţi timp de maximum cinci ani;

- Pot fi reţinute şi utilizate date interne "obţinute din greşeala", în condiţiile în care conţin informaţii informatii cu privire la activităţi criminale, amenintări de a face rău indivizilor sau proprietăţilor, sunt codate sau conţin informaţii relevante pentru securitatea cibernetică;

- Pot fi păstrate "informaţii străine" conţinute în comunicaţiile confidenţiale avocat-client;

- Pot fi accesate comunicaţiile colectate din "dispozitive localizate în SUA"
 sau numere de telefon, pentru a stabili dacă ţintele se afla in SUA, cu scopul de a stopa strângerea viitoare de informaţii.
Aceste informaţii contrazic total asigurările date de preşedintele Barack Obama şi înalţi oficiali ai serviciilor de informaţii, conform cărora NSA nu poate avea acces la informaţiile din e-mail-urile sau telefoanele americanilor fără mandat judecătoresc.

Marea Britanie a folosit programul de supraveghere


Ziarul britanic The Guardian a precizat ca a obţinut un document conform căruia, cel puţin începând cu iunie 2010, şi agenţiile de stat din Marea Britanie ar avea acces la programul PRISM realizat de Agenţia Naţională de Securitate din SUA. În baza acestuia, agenţii ar putea extrage de pe serverele giganţilor IT informaţii despre utilizatori. 

În Marea Britanie se vor face anchete de amploare, pentru a verifica veridicitatea informaţiilor. Supravegherea ar avea loc în timp real, în cadrul programului guvernamental numit PRISM, demarat în 2007 şi care are ca scop investigarea ameninţărilor venite din partea străinilor la adresa securităţii SUA.


The Guardian şi Huffington Post au publicat unele documente care atestă că NSA şi agenţii FBI ar avea acces la serverele serviciilor de Internet, precum Google şi Facebook, adunând contţinut audio, video, email-uri şi alte date despre utilizatori. Deşi NSA şi FBI nu încearcă să colecteze tot conţinutul de la serviciile de Internet, programul le-ar permite agenţilor să caute anumite informaţii despre utilizatori şi să le extrafă de pe servere.


The Guardian a dezvăluit că politicienii străini şi oficialii care participat la două întâlniri în format G20, desfăşurate la Londra, au fost supravegheaţi la ordinele gazdelor britanice. Unii delegaţi au fost determinaţi să utilizeze computere care fuseseră „aranjate” de agenţiile britanice de informaţii, pentru a le putea fi citite e-mail-urile. 

Dovezile publicaţiei britanice includ documente "top secret", descoperite de cel aflat in spatele deconspirării activităţilor NSA, Edward Snowden. Conform documentelor, la întâlnirile G20 din aprilie şi septembrie 2009, s-au pus în mişcare "capacităţi uimitoare de strângere de informaţii"
.

Documentele relevă următoarele operaţiuni:

- Instalarea de internet cafe-uri acolo unde există programe de interceptare a e-mail-ului şi programe de spionaj a felului în care diplomaţii utilizează calculatorul;
- Spargerea securităţii delegaţilor pe telefoanele BlackBerry, pentru a le spiona e-mail-urile şi convorbirile; 
- 45 de analişti au avut parte de o evidenţă live, permanentă, a persoanelor care vorbeau la telefon în timpul summit-ului; 
- Vizarea ministrului turc de Finanţe şi a altor 15 persoane din delegaţia Turciei; 
- Primirea de rapoarte de la o încercare a NSA de a asculta convorbirile liderului rus, Dmitri Medvedev, când telefonul său făcea conexiunea cu satelitul pentru a suna la Moscova.

Documentele indică faptul că operaţiunea a fost aprobată la nivel înalt în gvernul premierului din epocă, Gordon Brown. 
Ministrul german de Justiţie, Sabine Leutheusser-Schnarrenberger, le-a cerut autorităţilor britanice detalii pentru a afla în ce măsură cetăţenii germani au fost ţinta programului de colectare a datelor al Agenţiei britanice de informaţii, precizează The Guardian. Cotidianul menţionează că ministrul german „cere să afle dacă “bănuielile concrete” au declanşat colectarea de date, sau dacă vasta cantitate de emailuri, de mesaje pe Facebook, de poveşti pe Internet şi apelurile telefonice au fost păstrate până la 30 de zile în cadrul unei cercetări generale. (...) Ea a dorit să afle, de asemenea, dacă programul fusese autorizat de vreo autoritate judiciară, cum funcţionează acesta şi natura precisă a datelor înmagazinate.”

Milioane de SMS-uri din China, piratate de guvernul SUA


Guvernul american a piratat companiile de telefonie mobila chineze pentru a obţine milioane de mesaje text, a afirmat fostul agent CIA Edward Snowden într-un articol publicat de cotidianul din Hong Kong. Conform lui Edward Snowden, Statele Unite au piratat, de asemenea, prestigioasa universitate Tsinghua de la Beijing şi operatorul de fibră optică pentru Asia-Pacific Pacnet.

Fostul agent CIA şi fost consultant al Agenţiei de Securitate Naţională (NSA) americană s-a refugiat la Hong Kong după de a divulgat programe americane de supraveghere a comunicaţiilor, ceea ce a atras după sine inculparea sa pentru spionaj, în Statele Unite. "NSA face tot felul de lucruri, precum piratarea companiilor de telefonie mobilă chineze pentru a fura toate SMS-urile voastre" a declarat Snowden cu sublinierea că „are dovezi pentru declaraţiile sale"
 a precizat publicaţia, fără a cita documente care să justifice acuzaţiile. Conform statisticilor oficiale citate de cotidian, chinezii au schimbat aproape 900 de miliarde de mesaje text în 2012 - cu 2,1% mai mult ca în 2011. Articolul nu a relevat modul în care s-a desfăşurat piratarea, însă a subliniat că experţii chinezi în securitate informaţională sunt îngrijoraţi de mai mult timp din cauza atacurişpr "clandestine" realizate cu echipamente străine.

În acelaşi articol, Snowden mai afirma că universitatea Tsinghua din Beijing - instituţie prestigioasă, printre absolvenţii cătria se numără actualul preşedinte chinez Xi Jinping si fostul preşedinte Hu Jintao - a fost ţinta unei piratari masive din partea Statelor Unite. Aceasta universitate găzduieşte principalele reţele prin intermediul cărora pot avea acces la date pe Internet milioane de chinezi. 
Conform lui Snowden, piratarea acestei institutii era încă în curs în luna ianuarie. De asemenea, tot conform informaţiilor furnizate de Snowden cotidianului din Hong Kong, NSA a atacat în 2009 firma Pacnet, proprietara uneia dintre cele mai mari reţele de fibră optică din regiunea Asia-Pacific Pacnet, instalată la Hong Kong şi Singapore, deţine 46.000 de kilometri de fibră optică si operează în 13 ţări. 
Escală la Moscova; destinaţie finală, - Venezuela

Edward Snowden, fostul consultant IT al NSA care a dezvăluit informaţii despre programele americane de interceptare a comunicaţiilor, a părăsit Hong Kong-ul la bordul unui avion al companiei Aeroflot care a aterizat la Moscova.

Justiţia americana va coopera cu ţările unde s-ar stabili Edward Snowden, a anunţat purtătorul de cuvânt al Departamentului american al Justiţiei. "Am fost informaţi de autorităţile din Hong Kong despre plecarea domnului Snowden. Vom continua să discutăm despre acest subiect şi vom coopera cu ţările în care Snowden s-ar putea deplasa"
 a declarat purtatorul de cuvant al Departamentului american al Justiţiei, Nanda Chitre.

Edward Snowden intenţiona să ajungă în Venezuela via Havana, după o escală la Moscova. "Un pasager având numele Edward Snowden va sosi astăzi la Moscova la bordul zborului SU213 venind din Hong Kong, iar mâine, 24 iunie, va decola cu zborul SU150 spre Havana. În aceeaşi zi, va părăsi Havana cu destinaţia Caracas, la bordul unui zbor local"
 a declarat o sursă din Aeroflot. Potrivit site-ului WikiLeaks, fostul consultant IT al NSA a fost însoţit de "diplomaţi", fără a se preciza din ce ţară sunt. 

Edward Snowden, în vârstă de 29 de ani, a fugit în Hong Kong, în luna mai, după ce a dezvăluit existenţa a doua programe secrete - unul referitor la colectarea datelor registrelor telefonice, începând cu 2006, iar celalalt, PRISM, vizând reţele de socializare. Snowden a fost inculpat in Statele Unite pentru acte de spionaj, iar justiţia americana le-a cerut autorităţilor din Hong Kong să îl aresteze. Potrivit plângerii penale depuse de procurorii americani, Snowden a fost acuzat de furt, de "comunicare neautorizată a informaţiilor securităţii naţionale" şi de "comunicare voluntară a informaţiilor secrete către o persoană neautorizată"
. Iniţial, plângerea a fost clasificată. După ce Washington-ul a raportat acuzaţiile în cazul lui Snowden, Departamentul de Justiţie din SUA a fost bombardat de cereri ale politicienilor şi ale jurnalistilor - pe cale de consecinţă, a decis să facă publică plâgerea penală, a relatat Washington Post. 

Contracarare oficială americană


Programele de interceptare folosite de Agenţia Naţională de Securitate din SUA au ajutat la dejucarea unor potenţiale atentate în Statele Unite şi în alte peste 20 de ţări, se arată într-un raport difuzat de oficialii americani. Potrivit Fox News, în încercarea de a le arăta americanilor că serviciile secrete nu sunt atât de intruzive precum se vehiculeaza, oficialii NSA au dezvăluit că, anul trecut, au interceptat doar 300 de numere de telefon, din baza de date de milioane de numere din SUA.

Serviciile secrete americane au anunţat că vor declasifica informaţii privind zeci de anchete care nu se mai află în desfăşurare, doar pentru a demonstra populaţiei cât este de importantă activitatea desfăşurata de Statele Unite împotriva terorismului. Conform dezvaluirilor lui Snowden, americanii pot intercepta aproape orice - email-uri, parole, apeluri telefonice şi date de pe cărţile de credit, indiferent de faptul că există - sau nu - suspiciuni. 
Avionul preşedintelui bolivian Morales, obligat să aterizeze la Viena, a fost inspectat în căutarea lui Snowden

Autorităţile austriece au inspectat avionul preşedintelui Boliviei, Evo Morales, aflat pe aeroportul din Viena. La bordul aparatului se aflau doar bolivieni, a precizat Reuters. Franţa, Portugalia şi Spania au anulat autorizaţia de survolare a spaţiului lor aerian pentru avionul preşedintelui Morales care venea de la Moscova, din cauza temerilor că la bordul aparatului s-ar afla fostul consultant al Agenţiei de Securitate Naţională a SUA, Edward Snowden.
Ulterior, Spania a prezentat, la La Paz, scuze Boliviei pentru a fi interzis temporar spaţiul său aerian avionului preşedintelui bolivian Evo Morales, suspectat că îl transporta pe Edward Snowden, fost consultant al serviciilor de informaţii americane urmărit pentru spionaj de Statele Unite."Spania este profund dezolată de sentimentele pe care le-ar fi putut provoca, ne prezentăm scuze"
 a precizat ambasadorul spaniol la La Paz, Miguel Angel Vasquez, într-o declaraţie însoţită de o notă scrisă. 
Edward Snowden a afirmat că oficiali ai Statelor Unite îi blochează procedura de acordare a azilului. Într-o scrisoare adresată către Human Rights Watch, Snowden menţionează: "Sunt onorat să fi primit mai multe oferte de azil politic din mai multe ţări ale lumii. Din păcate (…) am asistat la mai multe încercări ale unor oficiali americani de a bloca cererile mele de azil"
. Fostul analist al CIA a reclamat faptul că niciodată, în istoria lumii, nu s-a întâmplat ca avionul unui preşedinte să fie consemnat la sol pentru a se căuta un refugiat politic. "Niciodată avionul unui preşedinte nu a fost blocat pentru căutarea unui om"
 scrie Snowden, cu referire la situaţia în care autorităţile austriece au blocat decolarea avionului prezidenţial din Bolivia, întrucât SUA suspectau că s-ar afla la bord.
Kremlinul îi acordă azil expertului IT dacă încetează dezvăluirile. 

Edward Snowden, fostul colaborator al serviciilor secrete americane americane care a făcut publice detalii despre modul de operare al Agenţiei Naţionale de Securitate (NSA), a anunţat că va depune cerere de azil politic temporar în Rusia. Obiectivul lui Snowden este să ajungă în America de Sud, precizează Der Spiegel.

Ellen Barry, corespondentul de la Moscova al The New York Times, care a postat în timp real pe propriul cont de twitter detalii despre întâlnirea celor 200 de jurnalişti cu expertul IT, a reamintit că, de la Kremlin, preşedintele rus Vladimir Putin a condiţionat, încă din 1 iulie, acceptarea cererii de azil de "încetarea acţiunilor ostile partenerilor noştri americani"
.
Fostul consultant al serviciilor de informaţii americane Edward Snowden a cerut oficial azil temporar în Rusia. “Întrucât Snowden nu poate părăsi zona de tranzit a aeroportului Şeremetiev (...) el a înaintat cererea de azil unui reprezentant al Serviciului Federal rus pentru Migraţie, invitat acolo special pentru acest scop”
 a precizat avocatul Anatoli Kucerena. Potrivit avocatului, procedura pentru azil temporar este diferită de cea pentru azil politic, acesta din urmă necesitând un decret semnat de preşedintele Vladimir Putin. “Azilul temporar este un fel de 'statut umanitar' sau o amânare a expulzării' şi este valabil timp de un an, existând posibilitatea de a fi prelungit ulterior pentru perioade tot de un an”
 se precizează pe website-ul Serviciului rus pentru Migraţie. Edward Snowden a anunţat că va încerca să obţină un refugiu temporar în Rusia până când va putea să se deplaseze într-una din cele trei ţări latinoamericane (Venezuela, Bolivia şi Nicaragua) ce s-au arătat dispuse să-i acorde azil politic. 
Anterior, Vladimir Putin a declarat că Statele Unite ale Americii l-au blocat, de fapt, pe Edward Snowden în Rusia. ''El a sosit pe teritoriul nostru fără invitaţie. N-avea intenţia să vină la noi. Era în tranzit către alte ţări'', a declarat Vladimir Putin. ''Când prezenţa sa în avion a fost dezvăluită, partenerii noştri americani au blocat de facto continuarea călătoriei sale''
 a adăugat liderul de la Kremlin.  ''Ei, americanii, au intimidat toate celelalte ţări, nimeni nu mai vrea să-l primească pe Snowden. Americanii l-au blocat de fapt pe teritoriul nostru'' a continuat Vladimir Putin, adăugând în glumă: ''Ne-au făcut un cadou frumos de Crăciun''
. 
Declaraţiile lui Vladimir Putin au fost precedate de un telefon primit de la omologul său american, Barack Obama. Înaintea apelului telefonic, purtătorul de cuvânt al Casei Albe Jay Carney a adresat un avertisment Moscovei. "A i se oferi o platformă de propagandă dlui Snowden ar fi contrară declaraţiilor precedente ale guvernului rus cu privire la neutralitatea Rusiei"
 a precizat el într-un briefing de presă, cu referire la autorizarea fostului consultant al serviciilor de informaţii de a rămâne în Rusia.O declaraţie publică făcută de Casa Albă cu privire la convorbirea telefonică dintre Barack Obama şi Vladimir Putin nu a oferit informaţii legate de posibilitatea ca preşedintele Rusiei să decidă trimiterea lui Edward Snowden peste ocean. "Cei doi lideri au subliniat importanţa relaţiilor bilaterale SUA-Rusia şi au discutat despre menţinerea securităţii precum şi despre alte probleme bilaterale, inclusiv statutul lui Edward Snowden, şi despre cooperarea în combaterea terorismului în perspectiva Jocurilor Olimpice de iarnă de la Soci" se arată în document. Subiectul Snowden este unul delicat în perspectiva summit-ul G20 de la Sankt Petersburg, programat pentru luna septembrie. "Nu ne putem imagina că domnul Putin vrea să lase acest subiect nerezolvat, aşa cum este acum, ştiut fiind că se pregăteşte pentru summit-ul din septembrie"
 a afirmat James Collins, fost ambasador al SUA în Rusia.
NSA, „în pat cu germanii”

Fostul consultant NSA, Edward Snowden, a acuzat Agenţia Naţională de Securitate de a fi colaborat cu Germania şi cu alte guverne europene în cadrul activitatilor sale de spionaj. Într-un interviu pentru Der Spiegel, Snowden a criticat metodele şi puterea Agenţiei Naţionale de Securitate. El a afirmat că angajatii NSA sunt "în pat cu germanii" şi că "Direcţia Afaceri Externe" a NSA este responsabilă pentru parteneriatul cu alte ţări. Parteneriatele sunt organizate astfel încât autorităţile din alte ţări îşi pot "izola liderii politici de reacţii" în cazul în care devine public "cât de grav violează intimitatea mondială"
.Der Spiegel a mai arătat că legăturile dintre NSA şi serviciul de informaţii german, BND, sunt mai intense decât s-a cunoscut iniţial.

În pofida scandalului, Serviciul Federal de Informaţii (BND) al Germaniei intenţionează să investească 100 de milioane de euro pentru a-şi îmbunătăţi operaţiunile de supraveghere a Internetului. Banii vor fi cheltuiţi pentru tehnologii noi şi angajarea a 100 de persoane, scrie thelocal.de. Guvernul german a eliberat, deja, prima tranşă de cinci milioane euro. BND vrea să se asigure, astfel, că poate supraveghea traficul de date. 
Există rapoarte care susţin că legea germană le permite agenţiilor de spionaj să monitorizeze până la 20% din comunicaţiile între Germania şi alte ţări - însă, din cauza limitelor tehnologice, în prezent se monitorizează doar 5% din trafic. Este vorba despre e-mail-uri, convorbiri telefonice, Facebook şi conversaţii pe Skype. 
Unda de şoc declanşată de dezvăluirea anvergurii în care NSA şi-a spionat până şi partenerii şi aliaţii zguduie în continuare opinia publică din Germania, chiar dacă protestele nu se manifestă nici vizibil, nici zgomotos. 


Deşi nu protestează, germanii sunt profund afectaţi. Un sondaj de opinie relevă că 4 din 5 persoane chestionate solicită ca Angela Merkel să nu mai permită Statelor Unite să joace în continuare rolul Big Brother în Germania şi să adreseze Washington-ului un mesaj categoric în acest sens. 
Deşi 79% dintre germani nu o cred, Angela Merkel continuă să susţină că a aflat despre programul PRISM din presă. "Ca face Guvernul federal? Cancelara tace, mai întâi. Iar mai apoi nu spune nimic", comentează săptămânalul Der Spiegel - deopotrivă cu "În dosarul spionajului NSA, Merkel îi abandonează pe germani"
. Deşi 79% dintre germani nu o cred, Angela Merkel continuă să susţină că a aflat despre programul PRISM din presă. Presa germană o compară cu Francesco Schettino - căpitanul vasului Costa Concordia, cel care a părăsit nava când se scufunda, înainte de evacuarea pasagerilor.
Opoziţia parlamentară de la Berlin încearcă să beneficieze de pe urma ezitărilor Angelei Merkel pe parcursul administrării delicatului subiect al spionajului american împotriva tuturor, prin iintermediul mijloacelor moderne de comunicare. "Îmi doresc ca pe viitor Guvernul american să înţeleagă că pe pământ german se respectă legile germane"
 a declarat Angela Merkel într-un interviu. 
La întâlnirea cu presa, Angela Merkel nu a răspuns la întrebarea concretă dacă afirmaţia „pe pământ german se respectă legile germane” e valabilă şi în cazul Wiesbaden, unde se construieşte un nou centru de interceptări al agenţiei americane de spionaj NSA. La fel, nu a răspuns la întrebarea de ce Roland Pofalla, coordonatorul serviciilor secrete germane, nu a apărut în public după izbucnirea scandalului interceptărilor - după cum nu a răspuns nici la întrebarea dacă îi este recunoscătoare lui Edward Snowden pentru a fi dezvăluit existenţa giganticului program american de spionaj prin Internet. Scandalul NSA demonstrează că guvernul german se află într-o situaţie precară, cu două luni înaintea alegerilor generale. 
„Dezvăluiri privind Big Brother-ul francez”


Conform rezultatelor unei investigaţii, în plin scandal al interceptărilor americane: “toate comunicaţiile franceze sunt spionate” - ceea ce explică de ce “Franţa a protestat doar foarte puţin pe fondul indignării generale din Europa: (...) Parisul era deja la curent. Şi face acelaşi lucru”
.

Ancheta explică modul în care funcţionează “sistemul de colectare generală a semnalelor electromagnetice emise de calculatoarele sau de telefoanele din Franţa, precum şi fluxul de comunicaţii dintre cetăţenii francezi şi străinătate”. Sistemul a fost creat de Direcţia Generală franceză pentru Securitatea Externă (DGSE).

“Stocarea ani întregi a acestui volum de date” este ilegală, precizează Le Monde. Este menţionat un element suplimentar: Celelalte servicii de informaţii [...] furnizează constant DGSE datele care ar fi de interes. În discreţie totală, la limita legalităţii şi în afara unui control serios. Politicienii cunosc perfect situaţia, dar secretul este regula. Şi, chiar dacă oficial acest Big Brother francez, frăţiorul serviciilor secrete americane, este clandestin, existenţa sa figurează discret în documente parlamentare, care propun chiar un plan mai amplu, de consolidare a accesului altor servicii la baza de date comună a DGSE.”

America de Sud, intens spionată de NSA

Programul Agenţiei Naţionale pentru Securitate din SUA a vizat toate ţările din America Latină, a precizat Edward Sowden pentru jurnaliştii publicaţiei braziliene O Globo. NSA a vizat atât secrete militare, cât şi secrete comerciale deţinute de companii sau instituţii din America Latină, se arată într-o serie de documente obţinute de O Globo de la fostul consultant IT. Spionajul cel mai intens a fost fost desfăşurat în Columbia, urmată de Mexic, Venezuela şi Brazilia. Au fost vizate tranzacţiile cu petrol, traficul de droguri, dar şi mişcările politice. Argentina, Ecuador, Panama, Costa Rica, Nicaragua, Honduras, Paraguay, Chile, Peru şi El Salvador au fost în mai mică măsură ţinte ale acţiunilor NSA.

În primul trimestru al anului 2013, NSA s-a folosit de două programe din cadrul PRISM, între 2 şi 8 februarie, şi de sistemul Boundless Informant, din ianuarie până în martie. Programele din cadrul PRISM au înregistrat metadate prin intermediul Facebook, Google, Microsoft şi YouTube, în timp ce programul Boundless Informant a monitorizat convorbirile telefonice şi accesul la internet. Mai precis, NSA a colectat informaţii prin intermediul unor companii de telefonie mobilă din Brazilia, folosindu-se de un program numit Silverzephyr. Publicaţia O Globo nu precizează numele companiilor braziliene, dar este neîndoielnic faptul că serviciile secrete americane au avut acces la convorbiri telefonice, faxuri şi e-mailuri. Alte companii folosite de NSA pentru a colecta date se află la Bogota, Caracas, Ciudad de Mexico, Panama City şi Brasilia, care interceptează date transmise prin sateliţi. 

În urma acestor dezvăluiri, Brazilia a anunţat că intensifică ancheta privind programul de spionare american. Preşedintele Dilma Rousseff a declarat că, în cazul în care aceste informaţii se confirmă, este vorba despre violarea suveranităţiii de stat şi a drepturilor omului. În plus, Senatul l-a chemat pe ambasadorul SUA la Brasilia, Thomas Shannon, pentru a răspunde, sub jurământ, întrebărilor adresate în plen. 
Preşedintele Peruvian, Ollanta Humala,, cunoscut pentru poziţia sa pro-SUA, s-a declarat îngrijorat de amploarea programului de spionaj, cerând Parlamentului de la Quito o declaraţie oficială de respingere a acţiunilor de strângere a informaţiilor personale ale cetăţenilor. 

Columbia a fost cea mai vehementă în atitudine, cerând, în mod official, explicaţii pentru colectarea neautorizată de date pe teritoriul său. 
Mexicul anchetează un raport conform căruia precedentul guvern ar fi autorizat SUA să instaleze pe teritoriul său un sistem de interceptare a apelurilor telefonice şi a comunicaţilor prin internet.

Un oficial din Venezuela le-a solicitat utilizatorilor reţelei de socializare Facebook să îşi închidă conturile pentru a evita să fie folosite în scopuri de spionaj. „Compatrioţi, închideţi-vă conturile de Facebook, pentru că, fără să ştiţi, aţi lucrat gratuit ca informatori ai CIA. Vedeţi cazul Snowden!” a scris ministrul Maria Iris Varela, pe contul său de Twitter. Ministrul a îndemnat victimele „spionajului gringo”
 să depună plângere şi să ceară o indemnizaţie corectă pentru cauzare de prejudicii.

Peste Ocean, majoritatea americanilor nu îl consideră pe Edward Snowden trădător. 55% dintre respondenţi consideră că acesta a fost doar informator, în timp de 33% îl numesc trădător. Circa 45% dintre respondenţi sunt de părere că măsurile întreprinse de SUA pentru combaterea terorismului limitează libertăţile civile. 51% dintre respondenţi sprijină programul secret al serviciilor speciale americane privind interceptarea convorbirilor telefonice. Sondajul a fost efectuat de Universitatea Quinnipiac.

NSA, implicată în crearea virusului Stuxnet 

Edward Snowden a precizat că NSA a creat, alături de specialişti din Israel, virusul Stuxnet, cu scopul de a afecta activitatea instalaţiilor nucleare iraniene. În plus, pentru a ajunge în serverele iraniene, NSA a apelat la ajutorul unor parteneri străini, o alianţă numită Directoratul Afacerilor Externe (FAD).

Referindu-se şi la parteneriatul SUA cu Marea Britanie, Australia, Noua Zeelandă şi Canada, cunoscut sub numele “Parteneriatul Celor Cinci Ochi”, fostul consultant a declarat că practicile serviciilor secrete ale acestor ţări merg mult mai departe decât cele ale NSA. Unul dintre programele operate de agenţia britanică de supraveghere electronică (GCHQ), TEMPORA, este printre cele mai invazive. Marea Britanie nu poate însă păstra informaţiile mai mult de trei zile, în lipsa capacităţilor tehnice de a stoca atât de multe date. 
Premiul Whistleblower pentru Edward Snowden

Germania, unde Edward Snowden nu a reuşit să obţină azil, îi acordă, fostului agent NSA Premiul Whistleblower, pentru curaj civic. Edward Snowden este captivul unui cerc vicios creat de Moscova şi Washington. Casa Albă a revendicat nu „extrădarea”, dar „reîntoarcerea”
 acasă a lui Snowden, după cum a precizat ambasadorul Americii în Rusia, Michael McFaul. 
Kremlinul a refuzat solicitarea, invocând prevederile convenţiilor internaţionale care interzic expulzarea solicitanţilor de azil. Rusia se prevalează de încă un argument: pe Snowden l-ar putea aştepta condamnarea la moarte în SUA. În acest context, premiul care îi va fi decernat oficial lui Edward Snowden la sfârşitul lunii august - Whistleblower Preis - este o explicită modalitate de recunoaştere a meritelor sale în sensul avertizării şi informării opiniei publice despre consecinţele unor anumite decizii oficiale, luate în spatele uşilor închise. 
Preşedintele Germaniei, Joachim Gauck, şi-a exprimat respectul faţă de curajul lui Snowden de a da glas propriei conştiinţe. Şeful statului german a atras atenţia asupra primejdiei unei deteriorări a valorilor libertăţii, în urma intenselor acţiuni de supraveghere şi stocare a datelor personale de către serviciile secrete.
Premiul care îi va fi decernat lui Edward Snowden se acordă la fiecare doi ani. El datează din 1999, fiind rezultatul unei cooperări între organizaţia Transparency International, Asociaţia Oamenilor de ştiinţă Germani şi Asociaţia Avocaţilor împotriva energiei nucleare (IALANA). Prima oară, distincţia i-a revenit căpitanului Alexander Nikitin, ofiţer al marinei ruse, care a dezvăluit accidentele petrecute pe navele atomice ale fostei Uniuni Sovietice şi, ulterior, scandalul deversării deşeurilor nucleare de către Rusia în Marea Nordului. Lui Alexander Nikitin i s-a interzis să-şi ia în primire distincţia în Germania. Nu se ştie, însă, dacă premiul a fost un argument pentru achitarea căpitanului de către Tribunalul Penal din Sankt Petersburg şi de către Tribunalul Suprem de la Moscova, în procesul care i-a fost intentat.
Edward Snowden, nominalizat la Premiul Nobel pentru Pace

Într-o scrisoare adresată Comitetului pentru Premiul Nobel pentru Pace, profesorul suedez de sociologie de la Universitatea Urmea, Stefan Svallfors, a precizat că fostul angajat al CIA “a contribuit la făurirea unei lumi un pic mai bune şi mai sigure”. Profesorul suedez mai scrie că Edward Snowden a dezvăluit existenţa şi amploarea supravegherii guvernului american "într-un efort eroic, cu un uriaş preţ personal". Potrivit profesorului suedez, decizia de a i se acorda Premiul Nobel pentru Pace din 2013 lui Edward Snowden "ar ajuta la salvarea Premiului Nobel pentru Pace de disputa care a apărut în urma deciziei pripite şi greşit concepute de a i se acorda premiul din anul 2009 preşedintelui SUA, Barack Obama".Totodată, o decizie în acest sens ar arăta disponibilitatea Comitetului de decernare a premiilor Nobel "de a apăra libertăţile civile şi drepturile omului, chiar şi când acest lucru este privit dezaprobator de către puterea mlitară dominantă a lumii".

Stefan Svallfors nu este primul care are în vedere un asemenea premiu pentru Edward Snowden. Deputatul Alexander Sidyakin, din Duma de Stat a Rusiei, şi-a exprimat convingerea că americanul merită Premiul Nobel pentru Pace: "Cred ca Snowden este un mare pacifist"
. 

Biserica rusă, în sprijinul lui Edward Snowden

Protopopul Vsevolod Chaplin a lăudat autorităţile ruse pentru a nu fi cedat presiunilor externe. “Este o veste încurajatoare că Rusia arată independenţă în acest caz ca şi în altele, în ciuda presiunilor“ a spus seful Departamentului Sfântului Sinod pentru Relaţii între Biserică şi Societate. Vsevolod Chaplin a adăugat că situaţia lui Snowden a fost discutată pe larg la nivel intern şi internaţional, poziţia Rusiei ajutând imaginii sale de ţară ce susţine “adevărata libertate a idealurilor”.

Clericul rus a subliniat că informaţiile revelate de Edward Snowden confirmă existenţa unei probleme periculoase, discutate de creştinii ortodocşi de mulţi ani: “perspectiva unei închisori globale totalitare electronice.” “Întâi, fac oamenii dependenţi de mijloace de comunicare convenabile cu autorităţile, sectorul privat şi intre ei. După un timp, oamenii devin conectaţi în mod rigid la aceste servicii şi, drept rezultat, proprietarii economici şi politici ai acestor servicii capătă o putere terifiantă. Nu se pot abţine de la tentaţia de a folosi această putere pentru controlarea personalităţii şi un asemenea control poate fi mai strict decât toate formele cunoscute de sisteme totalitare din secolul XX
″ a subliniat Vsevolod Chaplin. Oficialul Bisericii ruse a adăugat că, în viziunea sa, adevărata democraţie a rămas un ideal neatins. “Orice sistem politic presupune dominarea câtorva asupra celor mulţi. În secolul XX cele mai aspre forme de putere politică au folosit forţa brută, dar acum utilizează putere soft, prin colectarea totală de date şi prin convingerea soft a oamenilor, întâi prin sloganuri şi apoi prin acte legale”. Vsevolod Chaplin le-a solicitat autorităţilor rusesti să apere “adevărata libertate, libertatea faţă de dictatul ideologic global şi de lagărul electronic”.Clericul a sugerat şi o posibilă soluţie - dezvoltarea propriului sistem electronic de comunicaţii care să fie independent de exterior. “Naţiunea are creiere şi sper să avem şi voinţă”
. 


Preşedintele Dumei de Stat, Serghei Narâşkin, a exprimat o opinie similară cu o Bisericii ruse, în privinţa sprijinului pentru fostul consultant NSA, în sensul că Rusia trebuie să-i ofere acestuia azil politic sau refugiu provizoriu. Serghei Narâşkin a apreciat că Edward Snowden este un apărător al drepturilor omului, care militează pentru drepturile a milioane de oameni din întreaga lume. Totodată, preşedintele Dumei de Stat a atras atenţia că în SUA se aplică pedeapsa capitală - în acest sens, riscul pentru Edward Snowden este foarte mare, ceea ce nu trebuie acceptat. „SUA, care cer extrădarea lui Snowden, aplică în continuare pedeapsa cu moartea şi consider că există un risc semnificativ ca Edward Snowden să fie condamnat la această pedeapsă. Nu avem dreptul să permitem să se întâmple acest lucru”
. 
Cazul Snowden: patru cineaşti din Hong Kong au lansat filmul "Verax" 

"Este plăcut să fim primii care au produs ceva despre acest subiect", a declarat un cineast, Edwin Lee, editorul video al filmului de scurt metraj intitulat "Verax".

Filmul reface povestea fostului consultant american, care a dezvăluit la Hong Kong, într-un interviu acordat ziarului britanic The Guardian, informaţii despre programele de supravegherea comunicaţiilor cetăţenilor în Statele Unite şi în lume. Cei patru cineaşti din Hong Kong, expatriaţi din Irlanda, Statele Unite, Canada şi Australia, au recurs la actori locali şi au utilizat o cameră mobilă, amintind de seria de filme de acţiune cu Jason Bourne.

"Este un film de spionaj care se va dezvolta" a precizat Edwin Lee. Cei patru cineaşti au decis să realizeze acest film pentru a "răspunde interesului marcat faţă de cazul Snowden şi atenţiei acordate oraşului Hong Kong"
 a adăugat Lee. Producţia filmului a avut loc într-un ritm accelerat, în contextul în care intriga diplomatică şi tensiunile cu privire la situaţia lui Snowden continuă.

O carte despre programele de supraveghere ale NSA

Jurnalistul britanic Glenn Greenwald va publica o carte despre controversatele programe de supraveghere ale Agenţiei Naţionale de Securitate (NSA) din Statele Unite, care va include noi dezvăluiri ale fostului consultant Edward Snowden.  Jurnalistul de investigaţii, care lucreaza pentru publicaţia The Guardian, a precizat că lucrarea sa urmează să apară în martie 2014 şi va conţine informaţii revoluţionare despre programele de supraveghere ale NSA.


Volumul va include "noi revelaţii care demaschează cooperarea extraordinară dintre industriile private şi despre consecinţele programelor guvernului, atât la nivel naţional cât şi în străinătate"
. Înainte de a îmbrăţişa cariera de jurnalist, Glenn Greenwald a lucrat in domeniul dreptului civil, fiind autorul a patru cărţi despre comportamentul şi influenţa statului american.
SARKOZY, ÎNTRE GRAVE ACUZE PENALE ŞI “SARKOTON”
Partidul lui Sarkozy a depășit bugetul în campania din 2012

Auditorii alegerilor au constatat că partidul lui Nicolas Sarkozy, UMP, a depășit bugetul alocat în timpul campaniei sale electorale din 2012. în urma deciziei Consiliului Constituțional, Uniunea pentru Mișcarea Populară a fost obligată să returneze 11 milioane de euro (14 milioane dolari) din banii care i-au fost alocați, ca sancţiune pentru depăşirea bugetului.

Aceasta este cea mai recentă lovitură primită de partid după un an tumultuos, care s-a destrămat în două, într-o luptă de conducere aprinsă în urma înfrângerii lui Sarkozy de către Francois Hollande, care a câștigat alegerile, desfășurate în două tururi, la 22 aprilie și 6 mai. El a obținut în al doilea tur de scrutin 51,6% din voturi. În data de 15 mai și-a început mandatul de președinte.
Decizia Consiliului Constituțional generează alte probleme pentru Nicolas Sarkozy, care a sugerat că nu exclude o revenire în prim plan la alegerile din 2017. Reacţia lui Sarkozy nu a întârziat să apară. Membru de drept al Consiliului Consultativ în calitate de fost preşedinte, şi-a anunţat demisia din această instituţie pentru a-şi “regăsi libertatea cuvântului” în faţa “gravităţii situaţiei şi a consecinţelor pentru opoziţie şi pentru democraţie”
. 

După anunţarea deciziei Curţii, preşedintele UMP, Jean-Francois Copé, s-a întâlnit cu fostul preşedinte al Franţei.  El a anunţat convocarea un birou politic al UMP pentru a “examina toate consecinţele acestei decizii”. La rândul său, Francois Fillon, fost premier în timpul mandatului lui Nicolas Sarkozy, a făcut apel la “familia sa politică”
 să asume consecinţele financiare ale deciziei Consiliului Constituţional. Potrivit Consiliului Constituţional, valoarea cheltuielilor electorale ale candidatului Nicolas Sarkozy a depăşit cu 2,1% plafonul autorizat. Nicolas Sarkoy a cheltuit aproape 23 de milioane de euro pentru campanie, iar statul francez rambursează jumătate din sumă doar în condiţiile în care plafonul nu a fost depăşit. Pe cale de consecinţă, fostul preşedinte al Franţei şi partidul său datorează 11 milioane de euro. 

Conform comunicatului Consiliului, Nicolas Sarkozy ar trebui “să restituie avansul forfetar care i-a fost oferit”
 de 150.000 de euro. Totodată, el va trebui să plătească Trezoreriei publice o sumă de peste 360.000 de euro care corespunde depăşirii plafonului de cheltuieli. Consiliul Constituţional a apreciat că unele cheltuieli legate de anumite deplasări prezidenţiale trebuie imputate candidatului Nicolas Sarkozy.
 "Sarkoton" în valoare de 8,3 milioane euro

În sprijinul UMP au fost făcute, în decurs de o lună, donaţii în valoare de 8,3 milioane de euro. Campania naţională de umplere a conturilor partidului - numită de presa franceză "Sarkoton" - a arătat că Sarkozy beneficiază de o oarecare susţinere din partea votanţilor de centru-dreapta,

"Sarkotonul" a fost declanşat după ce auditorii alegerilor franceze au decis că UMP a cheltuit mai mult decât prevede legea cu ocazia campaniei pentru alegerile prezidenţiale, la care a participat Nicolas Sarkozy şi a decis că partidul trebuie să înapoieze statului suma de 11 milioane de euro. Partidul intenţioneaza sa solicite o păsuire de două luni pentru a strânge diferenţa de 2,7 milioane euro, evitând falimentul.
Sugerată revenire în politica de vârf

În primăvară, Nicolas Sarkozy, a sugerat ca s-ar putea întoarce în politică din "datorie"
 faţă de poporul francez. Unul dintre colaboratori săi apropiaţi a confirmat ipoteza. "Este în campanie, fara nici o îndoială"
. Fostul presedinte al Frantei îşi pregăteşte, în culise, revenirea pe scena politică, scopul principal fiind să-şi ia revanşa în faţa lui François Hollande la alegerile prezidenţiale din 2017.
Nicolas Sarkozy a sustinut că deşi lumea politică îl "plictiseşte de moarte", din păcate, vine un moment în care nu mai are de ales şi trebuie să scţioneze. "În acest caz, în mod evident, voi fi obligat să fac acest lucru nu din dorinţă, ci din datorite şi numai pentru că este pentru Franţa". Pe de altă parte, a precizat:” Să fie clar. Îmi doresc să nu mai am de-a face cu politica. Iată cum am fost tratat. Să nu mai vorbim de soţia mea. Nu a avut voie să cânte timp de cinci ani"
.
Întrebat dacă Nicolas Sarkozy va candida la prezidenţialele din 2017, fostul ministru de Externe, Alain Juppé, a declarat: "Am sentimentul că o va face - chiar dacă nu e treaba mea să răspund la această întrebare". Fostul şef al diplomaţiei franceze a adăugat:: "Nicolas Sarkozy este aici în Franţa, urmăreşte cu foarte mare atenţie politica şi, din discuţiile noastre telefonice regulate, pot să-mi dau seama că este extrem de vigilent"
.

Conform unor surse din anturajul lui Nicolas Sarkozy, sunt două motive care l-au determinat să încerce revenirea în prim plan politic: punerea sa sub acuzare în afacerea Bettencourt - pe care o consideră nedreaptă - şi ofensiva fostului său premier, François Fillon, pe care îl acuză de "dublu limbaj". Fostul preşedinte “a sunat adunarea” în rândul susţinătorilor săi. Foştii colaboratori de la Palatul Elysée, dar şi politologi experţi în sondaje de opinie pot fi deseori zăriţi în preajma sa - inclusiv fostul consilier de presă, Franck Louvrier. De asemenea, Emmanuelle Mignon - autoarea programului de campanie în 2007, care a revenit pentru a-l ajuta la prezidentialele din 2012 - “şi-a reluat atribuţiile în ultimele luni"
 a confirmat un apropiat al lui Sarkozy.

Întoarcerea lui Nicolas Sarkozy în politica activă este prevazută a se desfăşura în doi paşi. Imediat după alegerile europarlamentare din 2014 colaboratorii săi vor pregăti terenul, iar la începutul anului 2015 fostul preşedinte va lansa ofensiva de revenire la Palatul Elysée. 

Până atunci, însă, Nicolae Sarkozy va trebui să se confrunte cu situaţii extreme de serioase. Printre acestea se numără, înainte de toate, gravele probleme pe care le are cu justiţia.  
Campania electorală din 2007, finanţată de Gaddafi

Împotriva fostului preşedinte al Franşei, Nicolas Sarkozy, au aparut acuzatii referitoare la o finanţare a campaniei electorale din 2007 de către fostul lider libian, Muammar Gaddafi. Astfel, omul de afaceri Ziad Takieddine declarase, încă din 19 decembrie 2012, că deţine probe în acest sens. A subliniat în faţa judecătorului ca poate să îi "furnizeze elemente existente asupra finanţării campaniei lui Nicolas Sarkozy", suma ridicându-se la aproximativ 50 de milioane euro.

Ziad Takieddine a susţinut că înaintea alegerilor prezidenţiale din Franţa, din 2007, au existat mai multe întâlniri între Bechir Saleh - în epocă, secretar particular al lui Muammar Gaddafi - şi Claude Gueant, director de Cabinet al lui Nicolas Sarkozy, care a respins acuzatiile. "Niciodată vreun libian, vreo autoritate libiană, nu a alimentat, prin intermediul meu, vreo persoană sau campania din 2007. Oricum, sunt foarte liniştit, deoarece ele nu îl pot atinge, în vreun fel, pe Nicolas Sarkozy "
 a declarat Gueant.
În luna iunie 2013, Moftah Missouri, traducătorul lui Muammar Gaddafi, a declarat că Libia a finanţat campania din 2007 a lui Nicolas Sarkozy, chiar dacă fostul preşedinte francez neagă, în continuare, acuzaţiile. Moftah Missouri a precizat că Gaddafi i-a relatat personal faptul că a donat, pentru campania lui Sarkozy, 20 de milioane de dolari. “Gaddafi însuşi mi-a spus că Libia a transferat aproximativ 20 de milioane de dolari”
 a subliniat Moftah Missouri. 
Afirmaţiile legate de finanţarea campaniei lui Nicolas Sarkozy au fost făcute, prima oară, de unul dintre fiii liderului libian. Muammar Gaddafi a murit in 2011, după ce s-a aflat la conducerea Libiei peste 40 de ani.

Sarkozy, pus sub acuzare in dosarul Bettencourt

Nicholas Sarkozy a fost pus sub acuzare în dosarul Bettencourt - în care este implicată Liliane Bettencourt, moştenitoarea L'Oreal, acuzată că a finanţat ilegal o companie a fostului preşedinte al Franţei. În urma audierilor, procurorii au anunţat că fostul preşedinte este anchetat oficial “pentru că ar fi exploatat o persoană vulnerabilă în detrimentul acesteia, în 2007″
.
Daca va fi găsit vinovat, fostul preşedinte francez riscă o amendă de 300.000 de euro şi trei ani de închisoare. 

În iulie 2010, fosta contabilă a Lilianei Bettencourt, Claire Thibout, l-a acuzat pe Sarkozy că este unul dintre politicienii de centru-dreapta care a primit în mod regulat plicuri cu bani din partea femeii de afaceri. În septembrie 2010, poliţia financiară franceză a percheziţionat birourile principale ale partidului lui Nicolas Sarkozy. În iulie 2012, poliţia a percheziţionat casa şi birourile lui Sarkozy, după ce acesta şi-a pierdut imunitatea prezidenţială. În noiembrie 2012, fostul lider de la Elysee a fost interogat în legătură cu ajutorul financiar pe care i l-ar fi oferit Liliane Bettencourt în 2007, în timpul campaniei electorale, şi a fost declarat martor marterial - altfel spus, suspect, fără a fi acuzat oficial.
Liliane Bettencourt este acuzată că a oferit o donaţie ilegala, de 150.000 de euro, pentru campania electorală din 2007 a lui Nicolas Sarkozy, deşi legea franceză prevedea că persoanele fizice pot dona în campaniile electorale până la 4.600 de euro, iar contribuţiile în lichidităţi nu pot depăşi 150 de euro. Nicolas Sarkozy a negat că ar fi primit fonduri pentru campanie de la Liliane Bettencourt, cea mai bogată femeie din Franţa. 

Judecatorul Jean-Michel Gentil - cel care l-a inculpat pe fostul presedinte Nicolas Sarkozy în cazul Bettencourt - a primit o scrisoare de ameninţare cu moartea, pe adresa Parchetului Bordeaux. Scrisori asemănătoare au fost primite şi de alţi judecători - respectiv Cécile Ramonato si Valérie Noël - implicaţi in dosarul Bettencourt. "Vă este rezervat un glonţ de calibru mare"
 stă scris în scrisoarea de ameninţare, potrivit Sindicatului magistraturii. "În urma unor declaraţii pline de indignare, chiar injurioase, din partea anumitor politicieni, după inculparea lui Nicolas Sarkozy, în urma punerii in discuţie a imparţialităţii unuia dintre magistraţii însărcinaţi cu dosarul, de catre Thierry Herzog, avocatul lui Nicolas Sarkozy, acest magistrat a primit o scrisoare prin care erau ameninţaţi, explicit, cu moartea, el, rude ale sale şi membri ai Sindicatului Magistraturii, din care face parte" 
se precizează într-un comunicat al Sindicatului Magistraturii. 
Întrebata de jurnaliştii francezi cum se simte Nicolas Sarkozy după ce a fost pus sub acuzare, soţia sa, Carla Bruni - Sarkozy a afirmat că soţul său este liniştit şi combativ. "Vom face tot ce e posibil ca adevărul să iasă la iveală. Nu îmi place să vorbesc despre asta... Este dureros să vorbesc, dar este dureros şi să tac. Este dureros pentru familia mea. Ce pot să vă spun este că acest om nu ar  putea să profite de slăbiciunea unei femei de vârsta mamei lui"
.

Afacerea Karachi

Inculparea lui Thierry Gaubert şi reţinerea lui Nicolas Bazire - doi apropiaţi ai lui Nicolas Sarkozy - l-au adus pe fostul preşedinte fracenz, încă din 2011, sub reflectoarele afacerii Karachi, un dosar în care este vorba despre contracte de armament, despre atentat terorist, despre comisioane şi despre presupuse finanţări oculte pentru campania prezidenţială a lui Edouard Balladur. 

În 8 mai 2008, 11 ingineri şi tehnicieni francezi de la DCN (Direcţia de Construcţii Navale), au murit într-un atentat la Karachi. Încă de la început, anchetatorii au luat în calcul ipoteza islamistă. Însă, în iunie 2009, conform  Libération, a fost luat în calcul un alt scenariu: un plan al serviciilor secrete pakistaneze ca urmare a refuzului Parisului de a le plăti autorităţilor de la Islamabad comisioanele promise în cazul unui contract având ca obiect vânzarea de submarine către Pakistanu, semnat în 1994. Ipoteza fusese vehiculată imediat după atentat. S-a renunţat rapid la această pistă, caracterizată drept "ridicolă şi grotescă" de către preşedintele francez din epocă, Nicolas Sarkozy. "E timpul ca Franţa să afle adevărul asupra dedesubturilor atentatului de la Karachi. Nimeni nu se poate mulţumi cu iritarea preşedintelui, care frizează indecenţa"
. 

Nicolas Sarkozy a fost la curent cu plata unor comisioane ilegale de 84 de milioane de euro către Pakistan, în urma achiziţionării unor submarine franceze Agosta 90B, în 1994. În acea perioadă, Nicolas Sarkozy era ministru al Bugetului, a precizat Libération. O parte din comisioane au revenit la Paris şi au servit la finantarea ocultă a campaniei prezidenţiale al lui Edouard Balladur. Nicolas Sarkozy era purtător de cuvânt al campaniei lui Balladur. Afacerea a dus la uciderea a 11 ingineri francezi într-un atentat la Karachi, atribuit al-Qaeda. După ce Jacques Chirac l-a invins pe Balladur în alegerile prezidenţiale, a dispus anularea plăţilor. S-a afirmat că atacul în care au murit cei 11 francezi la Karachi ar fi fost un act de răzbunare pentru încetarea plăţilor către Pakistan.
Tot la finanţarea ilegală a campaniei prezidenţiale au contribuit si comisioanele de 200 de milioane de euro plătite Arabiei Saudite pentru cumpărarea unor fregate Sawari II.

Acuzele la adresa lui Nicolas Sarkozy au vizat încălcarea secretului instituţiei în cazul de corupţie denumit "afacerea Karachi"
. Trei judecători au decis că ancheta privind încălcarea secretului instituţitiei în cazul lui Nicolas Sarkozy poate continua. Procurorii precizaseră că nu este posibilă urmărirea în justiţie a lui Sarkozy în virtutea articolului 67 din Constituţie care stipulează că preşedintele Republicii "nu este responsabil de actele realizate în această calitate". Judecatorii Sylvia Zimmermann, Sabine Kheris si Camille Palluel au mers împotriva rechizitoriilor Parchetului, apreciind, într-o ordonanţă, că "Actul de a permite eliberarea de informaţii cu privire la investigaţii in curs de desfasurare nu intra in atributiile presedintelui"
.
Nicolas Sarkozy a negat vehement că ar avea legatură cu o întelegere conform căreia, în urma unui contract de vânzare de submarine franceze către Pakistan, oficialii pakistanezi urmau să primească un comision - o parte din bani urmând să fie redirijaţi pentru finanţarea campaniei prezidenţiale din 1995, a lui Eduard Balladur. 

Sarkozy neagă acuzaţiile


Fostul preşedinte francez, Nicolas Sarkozy, îşi susţine nevinovaţia în legătură cu acuzaţiile de finanţare ilegală a campaniei sale.

"Într-o perioadă în care mă confrunt cu acuzaţii nefondate şi nedrepte, eu vreau să le mulţumesc din toată inima celor care au vrut să-mi arate încrederea lor" . "Vreau să subliniez că nu mi-am încălcat nici măcar o dată îndatoririle, pe tot parcursul vieţii mele publice"
 a subliniat Nicolas Sarkozy.

Fostul preşedinte francez s-a arătat convins de faptul că, în final, se va evidenţia că este nevinovat şi integru. A insistat asupra faptului că nu vrea să aibă parte de un tratament  preferenţial.
Carla Bruni - Sarkozy, implicată într-un scandal financiar


Fosta primă doamnă a Franţei, Carla Bruni - Sarkozy este implicată într-un scandal legat de finanţarea din bani publici a site-ului pentru fundaţia sa de caritate. Astfel - conform The Guardian - pentru construirea paginii de Internet a fundaţiei a fost cheltuită suma de 410.000 euro, în perioada în care soţul său, Nicolas Sarkozy, era, încă preşedintele Franţei..

Costurile au fost publicate într-un raport de audit, declanşând indignarea francezilor, care au lansat o petiţie online. Peste 50.000 de oameni i-au cerut Carlei Bruni - Sarkozy să restituie banii.

Conform programatorului Nicolas Bousquet, costurile sunt "indecente"
, căci oricine ar fi putut construi acest site cu mai puţin de 10.000 de euro. 

Zvonuri privind intenţia lui Sarkozy de a părăsi Franţa


Potrivit unor zvonuri apărute în presa internaţională în prima parte a anului, Nicolas Sarkozy intenţiona sa se mute la Londra împreună cu familia sa, unde să înfiinţeze un fond de investiţii de miliarde de lire sterline. Cu ocazia unei percheziţii în locuinţa sa din Paris poliţiştii ar fi descoperit indicii conform cărora fostul preşedinte francez ar fi plănuit să se mute  în districtul londonez South Kensington, a relatat Daily Mail.


Pe de altă parte, publicaţia britanică a menţionat că Nicolas Sarkozy este investigat, în present, în Franţa, pentru acte de corupţie, iar plecarea sa în altă ţară ar putea fi considerată ilegală.

Un consultant al fostului preşedinte a negat aceste zvonuri, precizând că "este absurd să ne imaginăm că s-ar putea muta la Londra"
. 
CROAŢIA, NOUL MEMBRU AL UNIUNII EUROPENE, ÎNTRE SPERANŢĂ ŞI PROVOCĂRI

Zeci de mii de persoane au aclamat luni, la ora locală 0.00, aderarea Criaţieila Uniunea Europeană, după 22 de ani de la proclamarea independenţei faţă de fosta Iugoslavie."Bine aţi venit în Uniunea Europeană"
 s-a adresat preşedintele Comisiei Europene Jose Manuel Barroso mulţimii reunite la Zagreb, cu puţin timp înainte ca "Oda bucuriei" - imnul UE - să marcheze integrarea Croaţiei ca al 28-lea stat membru al blocului european. Anterior, liderii europeni au salutat, cu ocazia summit-ului de la Bruxelles, aderarea Croaţiei la Uniunea Europeană.“Este vorba despre un adevărat moment istoric” a declarat președintele Consiliului European, Herman Van Rompuy, adăugând că această aderare va oferi Croaţiei “noi oportunităţi şi noi responsabilităţi”. Jose Manuel Barroso a subliniat că ţara răvăşita de razboi cu două decenii în urma este acum “o democratie stabilă”, dar a precizat că “Croaţia va trebui să răspundă urgent unor provocri importante în ceea ce priveşte stimularea creşterii, consolidarea finanţelor publice, promovarea competitivităţii şi asigurarea stabilităţii financiare”
. Preşedintele Comisiei Europene a reiterat importanţa combaterii coruptiei - domeniu in care a apreciat că Croaţia a obţinut rezultate concrete. A menţionat că perioada tranzitorie de şapte ani în care statele membre pot impune restricţii pe piaţa muncii pentru lucrătorii croaţi va trece 'foarte repede”. Nouă state membre au anunţat că vor aplica astfel de restricţii în primii doi ani de la aderare. 

Prezent la reuniunea de la Bruxelles, premierul croat Zoran Milanovic, a promis că ţara sa se va ridica la înălţimea aşteptărilor europenilor. El a făcut, de asemenea, un gest spre Serbia, asigurând că Zagrebul “va face tot ce este posibil pentru a-şi ajuta vecinii”
 să se alăture la rândul lor Uniunii Europene.

Zoran Milanovic a declarat că nu va exista nici un miracol în tară după aderarea Croatiei la UE. Data de la 1 iulie va marca doar începutul drumului. “Soarele va fi la fel, acelasi vant va sufla, iar ploaia va cadea in acelasi mod”.. “Înseamnă noi oportunişi. Data de 1 iulie va marca inceputul unei noi curse in care progresul va fi vizibil”
 a adăugat seful statului, Ivo Josipovic. 

Întrebat când va trăi populaţia mai bine, premierul croat a răspuns că se aşteapta ca nivelul de trai să crească în următorii zece ani: “Mă aştept la zece ani de creştere moderată. Nu suntem o ţară săracă, dar ne numărăm printre ţările mai puţin înstărite”. Ivo Josipovic a afirmat, la rândul său că stabilitatea este importantă pentru fiecare societate. “Este, drept urmare, important ca în fiecare an PIB-ul să continue să crească, fie şi cu putin. Ar trebui sa ne aşteptăm macar la o mică creştere”
. 

Croaţia, cu un PIB de 39% sub media europeana, are o economie care este in recesiune din 2009, iar rata somajului este de 21%. Din acest motiv, părerile croaţilor despre aderarea la UE şi manifestările sunt împărţite.

Odată cu aderarea Croaţiei, cresc teritoriul şi populaţia UE


Odată cu aderarea Croaţiei la Uniunea Europeană, populaţia UE a crescut cu aproximativ 0,86% - iar teritoriului său cu 1,28%. Croaţia se va situa pe ultimele locuri în Uniunea Europeană în privinţa Produsului Intern Brut mediu pe cap de locuitor. După aderarea Croaţiei, UE are cu aproape 4,4 milioane mai mulţi locuitori, ceea ce face ca totalul populaţiei Uniunii Europene să ajungă la 508 milioane de locuitori.

La momentul intrării sale în UE, PIB-ul pe cap de locuitor al Croaţiei este de 61% din media UE, situându-se pe ultimele locuri ale clasamentului. Croaţia este urmată îndeaproape de Cipru (62%), Ungaria şi Polonia (fiecare, 66%). Luxemburgul se află în fruntea clasamentului cu 271% din media UE.

Croata este una dintre cele 24 de limbi oficiale ale Uniunii Europene. Precum toate celelalte state membre ale UE, Croaţia are un comisar în ramura executivă a Uniunii – Neven Mimica, comisarul pentru protecţia consumatorilor. În actualul Parlament European, Croaţia dispune de 12 deputaţi.

Croaţia are, de asemenea, dreptul la un membru la Curtea de Justiţie a Uniunii Europene şi la Curtea Europeană de Conturi. Zagrebul va fi reprezentat de guvernatorul Băncii centrale la Banca Centrală Europeană. Croaţia va avea nouă membri atât la Comitetul Economic şi Social, cât şi la Comitetul Regiunilor
.
Avantajele teoretice ale aderării Croaţiei la Uniunea Europeană


Teoretic, aderarea Croaţiei la Uniunea Europeană poate aduce noului membru al blocului comunitar avantaje deloc neglijabile. Printre acestea se numără:

- Liberă circulare (comerț și turism):
Aderarea la Uniunea Europeană facilitează aderarea la zona Schenghen, ceea ce înseamnă liberă circulare. Astfel, au de câștigat atât economia, cât și turismul. Exportul pe piața de desfacere a UE nu va fi restricționat, iar punctele de atracție turistică vor fi mai aproape de cetățenii europeni.
- Restabilire economică după război:
Războiul de independență al Croației - purtat între guvernul croat și forțele sârbe - a durat patru ani. În urma confruntării îndelungate, economia Croaţiei a intre în recesiune. Practicile europene și piața de desfacere europeană pot ușura restabilirea economică a Croației.
- Reducerea nivelului șomajului:
Odată cu recesiunea economică, În Croaţia nivelul șomajului a crescut drastic. În condițiile aderării la Uniunea Europeană, problema ar putea fi, teoretic, soluționată prin suplinirea locurilor vacante de muncă în alte state din UE. 
- Mai multă pace:
Până la sfârşitul lunii august 1995, peste 200.000 de persoane din Croaţia au fugit din cauza războiului. Uniunea Europeană este percepută și ca o entitate pacificatoare. Croații vor beneficia de drepturi europene, pe care trebuie sa le rețină și sa le exercite.
- Dezvoltarea tinerilor în spirit european:
Mulți tineri croați au beneficiat de programele europene. precum Erasmus. Practicile europene vor duce la îmbunătățirea calității studiilor. Tinerii vor fi mult mai implicați în viața socială.
- Atragerea investiţiilor străine directe:   
Aderarea Croaţiei la UE deschide calea atrageruu de investiţii străine directe, în special în îndustria producătoare. Acest sector este vital pentru crearea de noi locuri de muncă, pentru exporturi şi pentru creştere sustenabilă.

 -  Dezvoltarea turismului: 
Teoretic, cel puţin, turismul pare un pariu câştigat penttru Croaţia. De asemenea, există, aşteptări puternice de la sectoarele de energie şi transport.

-  Acces la o piaţă puternică şi competitivă: 
Ieşirea din Acordul Central European de Comerţ Liber (CEFTA) ar putea afecta pe termen scurt evoluţia exporturilor Croaţiei. Pe de altă parte, însă, dar calitatea de membru al UE oferă acces la o piaţă puternică şi competitivă.

- Fonduri europene:
Croaţiei i-au fost alocate fonduri europene în valoare de 11,7 miliarde euro, însă un impact semnificativ asupra economiei va fi resimţit doar pe termen mediu 

- Stabilitate fiscală:
-    Aderarea la UE poate constitui un factor cheie pentru stabilitatea fiscală, ceea ce conduce la îmbunătăţirea mediului pentru investitori

Teoretic, pot fi impulsionate avantajele competitivităţii Croaţiei 

Croaţia a aderat la Uniunea Europeană într-un moment în care cele două părţi fac eforturi pentru redresarea economiei. Aderarea poate fi un catalizator pentru revigorarea potenţialului de creştere al Croaţiei. „După problemele îndelungate privind creşterea din ultimii ani, aşteptările optimiste privind avantajele aderării la UE nu sunt deloc surprinzătoare. Chiar dacă performanţele obţinute în etapele de extindere precedente par să fie un obiectiv greu de egalat, Croaţia are câteva avantaje competitive, precum poziţia geografică, potenţialul turistic insuficient exploatat, infrastructura rutieră bine dezvoltată şi un sector energetic emergent. Dacă îşi va utiliza la maximum toate oportunităţile şi va accelera reformele, estimăm că aderarea la UE va impulsiona aceste avantaje pe termen mediu”
 a subliniat Alen Kovac, economist-şef al Erste Bank Croaţia.  

Fluxurile de capital mărite, associate cu aderarea la UE, sunt considerate un canal important de stimulare a noilor oportunităţi de creştere prin capital nou, transfer de know-how şi acces la pieţe noi. Investiţiile străine directe intrate în Croaţia în ultimul deceniu au fost substanţiale. Cu toate acestea, Croaţia a rămas în urma ţărilor vecine din Europa Centrală şi de Est în ceea ce priveşte structura acestor investiţii, care s-au îndreptat predominant spre sectorul serviciilor şi au rămas nesemnificative în industria producătoare. Deşi această evoluţie a susţinut în mod evident soliditatea sectorului bancar, de exemplu, industria producătoare, crearea locurilor de muncă şi exporturile au resimţit mult mai puţin beneficiile. Astfel, provocarea Croaţiei va consta în adoptarea aceluiaşi model de creştere cu celelalte ţări din regiune: încurajarea invstiţiilor străine directe - cu precădere în sectoarele producătoare - şi dezvoltarea producţiei mai multor bunuri comercializabile care pot fi exportate. De asemenea, accelerarea procesului de privatizare - unul dintre obiectivele declarate ale guvernului - ar putea asigura capital nou, eficienţă sporită şi transfer de know-how.

Turismul ar putea genera un interes puternic, pe fondul unei evoluţii pozitive a activităţii specifice după declanşarea crizei şi a potenţialului insuficient valorificat. De asemenea, sectorul transporturilor este promiţător, având în vedere puternicul avantaj geografic. Mai mult, infrastructura rutieră bine dezvoltată permite direcţionarea fondurilor europene către alte tipuri de infrastructură - în special, feroviară şi portuară. 
Agricultura şi industria de procesare a produselor alimentare rămân dependente de economiile de scară, iar eforturile guvernului de a extinde utilizarea terenurilor necultivate aflate în proprietatea statului reprezintă un pas în direcţia corectă. Un accent deosebit necesită sectorul energetic, scopul fiind suplinirea importurilor. Dezvoltarea acestor sectoare este un obiectiv posibil în condiţiile reformelor structurale.

Un mediu de afaceri prielnic este o necesitate pentru atragerea de noi investitori.
 „Conform indicatorilor de referinţă internaţionali, precum Indicele global de competitivitate, Indicele de percepţie a corupţiei sau poziţia din clasamentul Ease of Doing Business, Croaţia se situează în urma statelor vecine din regiune. Problemele se manifestă în special în ceea ce priveşte dimensiunea şi eficienţa sectorului public, legislaţia rigidă privind piaţa muncii şi protecţia redusă oferită investitorilor. Nu există nicio alternativă la accelerarea reformelor şi vedem semnale încurajatoare la faţa locului, având în vedere că factorii de decizie admit necesitatea accelerării reformelor. Acesta este momentul potrivit pentru îmbunătăţirea mediului de afaceri, eliminarea dificultăţilor din calea investiţiilor şi câştigarea încrederii investitorilor”
 a precizat Alen Kovac.

Ieşirea Croaţiei din Acordul Central European de Comerţ Liber (CEFTA) reprezintă un alt factor important în proce analiză. Aceasta va determina scăderea competitivităţii pe piaţa CEFTA, legat de schimburile comerciale cu Bosnia şi Herţegovina şi cu Serbia, din cauza creşterii taxelor vamale. „Anticipăm câteva efecte negative pe termen scurt ca urmare a ieşirii de pe pieţele CEFTA, însă piaţa UE, cu 500 milioane de locuitori, oferă un potenţial mai ridicat pe termen mediu. În plus, aderarea la UE ar exercita o presiune competitivă pe producţia internă pe fondul intensificării importurilor din UE, care sperăm să ducă la creşterea eficienţei, dar va însemna şi un mediu operaţional exigent pentru un număr mare de companii”
 a apreciat Alen Kovac. 

Fondurile totale alocate Croaţiei în perioada 2014 - 2020 se vor ridica la 11,7 miliarde euro (aproximativ 25% din PIB-ul estimat pentru anul 2013). Contractarea şi cheltuirea unor sume atât de mari reprezintă, fără îndoială, un factor important pentru potenţialul de creştere al ţării pe termen mediu. Cu toate acestea, performanţele Croaţiei în ceea ce priveşte utilizarea fondurilor de pre-aderare IPA au fost adesea catalogate drept mediocre. Dacă se adăugă şi faptul că, la începutul perioadei de programare, contractarea şi plăţile se fac, de obicei, într-un ritm oarecum mai lent şi îşi revin după aproximativ un an, Croaţia s-ar putea aştepta la un impact semnificativ al fondurilor UE pe termen mediu. Pe cale de consecinţă, Croaţia trebuie să consolideze cadrul instituţional şi să accelereze reformele structurale pentru a valorifica la maximum avantajele fondurilor europene consistente care i-au fost alocate.

Aderarea la UE va constitui un factor cheie pentru stabilitatea fiscală, ceea ce va conduce la îmbunătăţirea mediului pentru investitori

Croaţia va trebui să respecte Pacturile de Stabilitate şi Creştere consolidate, sub forma pachetului de şase măsuri care stabileşte noi prevederi fiscale, precum şi acţiuni macroeconomice şi de supraveghere, accentul trecând de la ţintele nominale la cele structurale. 

„Regula privind reducerea datoriei publice excesive cu 1/20 reprezintă un pilon important al pachetului de şase măsuri adoptat de UE, înseamnând, de fapt, stabilizarea actualei tendinţe ascendente a datoriei publice. Pachetul de şase măsuri va constitui un fundament important pentru stabilitatea fiscală pe termen mediu, conducând la un mediu mai puţin riscant pentru investitori”
 a precizat Alen Kovac.
Practic – aderarea Croaţiei la UE are o umbră de scepticism

La douăzeci de ani de la fragmentarea fostei Iugoslavii, însoţită de un război sângeros de patru ani, aderarea la Uniunea Europeană este primul eveniment major din istoria recentă a Croaţiei - a doua ţară fostă iugoslavă, după Slovenia, care face acest pas. Este un pas aşteptat în egală măsură de administraţia de la Zagreb – după aproape zece ani de eforturi pentru a răspunde criteriilor europene, înăsprite dun cauza dublei crize, din zona euro şi cea economică globală - şi de oficialii europeni, care speră ca acceptarea Croaţiei „în casa europeană” să aducă stabilitate politico-economică într-o regiune considerată „turbulentă”. În 2012, două treimi dintre croaţi au votat în favoarea aderării. 

În pofida ceremoniei entuziaste din momentul aderării, nu a putut trece neobservat scepticismul unei părţi importante a populaţiei. Cu o rată a şomajului de aproape 20% şi o datorie naţională peste media europeană, mulţi se tem că noua calitate de membru UE nu va aduce prosperitate populaţiei - euroscepticii dând exemplul Greciei şi al Spaniei. Pe de altă parte, există semnale subtile care indică faptul că nici liderii europeni nu sunt extrem de entuziaşti în privinţa acestei noi extinderi a UE - a şaptea de la înfiinţarea ei. Franţa, Germania şi Finlanda au trecut sub tăcere aderarea Croaţiei în timpul ultimelor conferinţe de presă, iar Angela Merkel şi-a contramandat participarea la ceremonia de la Zagreb, sub pretextul unei agende încărcate.

Dincolo de anumite diferende cu caracter particular între diverse state din blocul european, îngrijorările Uniunii Europene în privinţa Croaţiei nu sunt de neglijat. Nivelul corupţiei şi al crimei organizate din fosta ţară iugoslavă îndeamnă liderii europeni la prudenţă. Croaţia nu va intra în scurt timp în zona Schengen şi nici nu va adera prea curând la moneda europeană. De cealaltă parte, liderii de la Zagreb - în mod special premierul Zoran Milanovic, care declarase că „nu se va întâmpla nici un miracol în ţară după ce Croaţia se va alătura Uniunii Europene”
 sunt conştienţi că 1 iulie 2013 marchează doar începutul unei curse lungi şi dificile.
Perspectivele redresării economiei croate nu sunt luminoase

Croaţia, noul membru al Uniunii Europene, se află în faţa realităţilor unui dezastru economic. Intrarea în UE a marcat o ruptură simbolică a Croaţiei de moştenirea războiului de independenţă din fosta Iugoslavie, din perioada 1991-1995, care a provocat 20.000 de morţi. Perspectivele redresării economiei, aflată în recesiune din 2008, sunt însă sumbre.

Un croat din cinci nu are loc de muncă. Şomajul în rândul tinerilor se ridică la 50% - de peste două ori mai mare decât media la nivelul UE, de 23%.  Doar Grecia şi Spania depăşesc acest record negativ al Croaţiei. .

Aproximativ 60% din exporturile Croaţiei sunt destinate pieţei comunitare - dar criza economică afectează numeroase ţări europene. Economia croată depinde, în mare măsură, de turismul pe coasta Adriaticii. În mod paradoxal,, intrarea în UE ar putea, să aibă un efect negativ, întrucât Croaţia este constrânsă să impună vize pentru cetăţenii unor ţări din afara Uniunii Europene, precum Rusia şi Turcia. 

Standard&Poor’s a retrogradat perspectiva ratingului Croaţiei - de la stabilă, la negativă. Agenţia consideră că avantajele economice ale aderării la UE vor fi limitate de probleme structurale, de constrângeri politice în privinţa reformelor bugetare, de gradul ridicat de îndatorare în sectorul public şi cel privat, precum şi de mediul extern defavorabil. 

Guvernul croat anticipează pentru 2013 o uşoară creştere economică, dar analiştii se aşteaptă la o contracţie de 1%.Executivul de la Zagreb a lansat recent procesul de privatizare a celei mai mari companii de asigurări din ţară şi a companiei feroviare de mărfuri, pentru reducerea deficitului bugetar şi a datoriei publice, care depăşeşte 60% din PIB. Executivul intenţionează, totodată, să cedeze controlul asupra unei reţele de peste 1.000 de kilometri de autostradă, pe o perioadă de 50 de ani, pentru rambursarea împrumuturilor contractate în bederea construcţia acestora. Ministrul de Finanţe, Slavko Linici, a precizat că aceste măsuri sunt necesare pentru a evita falimentul ţării, în timp ce deficitul bugetar a atins 3,4% din PIB în primele şase luni ale acestui an. "Cu veniturile din privatizări, guvernul va putea acoperi deficitul bugetar, care va reapărea anul viitor, având în vedere că reformele structurale nu au fost aplicate"
 a avertizat analistul Damir Novotni.
"Din 2009, Croaţia este în recesiune, iar PIB-ul său a scăzut cu 11%. Datoria publică aproape s-a dublat, şi se aşteaptă să ajungă la 60% din PIB în 2013. Şi două dintre cele trei mari agenţii de rating i-au clasat obligaţiunile printre cele mai proaste investiţii" precizează Die Welt într-o analiză fermă. "De la destrămarea Iugoslaviei, industria a pierdut între 300 000 şi 400 000 de locuri de muncă", explică economistul Ivo Druzic cotidianului german. "Viitorul economiei ţării depinde în primul rând de crearea de locuri de muncă în sectorul industrial". Din fericire: „Croaţia va putea conta în fiecare an pe un cec european de până la 2 miliarde de euro – o suma frumuşică, care reprezintă aproape 4% din PIB-ul ţării. Dar întrebarea este dacă autorităţile şi întreprinderile vor fi capabile să încropească proiecte de dezvoltare suficient de interesante pentru a obţine aceste finanţări din partea Europei.”
Pentru a deveni membru UE, Croaţia s-a angajat să combată corupţia - fostul premier, Ivo Sanader, a fost condamnat la 10 ani de închisoare pentru luare de mită. Organizaţia Transparency International a avertizat în privinţa nivelului ridicat al corupţiei din administraţie şi serviciile publice. 

Undă de şoc


După aderarea la Uniunea Europeană, va fi un adevărat şoc pentru întreprinderile croate. Alăturându-se pieţei unice europene cu 500 de milioane de persoane, economia croată va trebui să facă faţă unei concurenţe severe. Aceasta va fi una dintre principalele provocări pentru economia naţională. Mulţi croaţi consideră că avantajele economice ale Europei nu vor fi simţite la început, întrucât atât Europa cât şi Croaţia sunt în recesiune.

“În primii doi ani, exporturile croate vor scădea, ca şi PIB-ul. După această perioadă, economia noastră ar trebui să înceapă să se adapteze, şi abia după vreo cinci ani vor începe să se vadă efectele pozitive ale UE”
 a apreciat Boris Cota, consilierul financiar al preşedintelui Ivo Josipović.


Dispariţia ajutoarelor de stat pentru sectoare precum construcţia navală şi agricultura va îngreuna şi mai mult situaţia. Întreprinderile vor pierde, de asemenea, privilegiile vamale CEFTA - acord de comerţ liber între ţările din Europa Centrală cu ţările din fosta Iugoslavie, care absorb 40% din exporturile croate. Preţul exporturilor către Serbia, Bosnia-Herţegovina şi Macedonia va creşte cu 10%. Pe de altă parte, companiile croate vor avea mai multă concurenţă. Taxele vamale asupra importurilor vor fi eliminate, ceea ce înseamnă că preţul mărfurilor importate va scădea cu aproximativ 10%.

Sectorul telecomunicaţiilor, industria farmaceutică şi activităţile financiare nu vor cunoaşte mari şocuri, fiind rentabile. Majoritatea întreprinderilor din aceste sectoare, precum Hrvatski Telecom şi Pliva - cea mai mare companie farmaceutică din Croaţia - au fost privatizate şi beneficiază de capital străin, respectiv Deutsche Telekom şi Teva Pharmaceutical Industries din Israel. Întreprinderilor mai puţin rentabile le va fi mai greu să se adapteze. De asemenea, va fi mai uşor pentru cele mari decât pentru cele mici.

"Va fi mai uşor pentru întreprinderile mari" subliniază Ljerka Puljic, vice-preşedinte al Agrokor - cel mai mare grup privat de produse agroalimentare şi distribuţie. "Dar chiar şi "marile" noastre întreprinderi sunt mici la scara europeană. Necesitatea economică ne împinge să ne extindem". "Capitalul nu alege un steag, ci oportunităţi" apreciază Emil Tedeschi, director general al Atlantic Grup - un gigant alimentar croat - adaugând că "vom asista la o unire a negustoriilor şi industriilor la nivel naţional"
.

Exporturile producătorilor autohtoni din BiH
 în Croaţia, problematice
Producătorii autohtoni din Bosnia şi Herţegovina (BiH) se vor confrunta cu o situaţie dificilă, întrucât Croaţia va intra pe o piaţă de export ce va fi inaccesibilă ţării din cauza noilor reglementări. Oficialii Uniunii Eeuropene au reiterat necesitatea stabilirii unei "adrese" cu care autorităţile de la Bruxelles să poată comunica. În prezent, în Bosnia şi Herţegoviva există 12 ministere ale agriculturii, zece cantonale şi două ale entităţii. "Fiecare minister îşi aplică propria politică. Fermierii pur şi simplu nu ştiu unde să se adreseze"
, a declarat un fermier din Jablanica. 

În prezent, BiH exportă în UE oţel, maşini şi scule, în timp ce exportul de produse alimentare este problematic din cauza situaţiei administrative haotice. Oficialii de la Saraievo doresc să înfiinţeze un minister al agriculturii de stat, dar politicienii din Republica Srpska se opun demersului, susţinând că anumite funcţii ar fi preluate de la RS
 la nivel de stat, ceea ce ar slăbi entitatea. Experţii apreciază, însă, că aceasta este cea mai mică dintre problemele BiH după aderarea Croaţiei la UE. Printre obstacolele reale cu care se vor confrunta producătorii autohtoni se regăsesc numărul insuficient de puncte de frontieră echipate adecvat, laboratoarele de analiză subdotate şi lipsa licenţelor necesare pentru ca mărfurile exportate să poată intra pe piaţa Uniunii Europene..

United Nations Development Programme consideră scandalos faptul că nimeni nu i-a avertizat pe fermierii şi producătorii din BiH despre acest pericol. "Produci, de exemplu, carne uscată. Pentru a o exporta în Croaţia, va trebui să te duci în Croaţia să faci analiza produsului în laboratoarele lor şi să obţii o licenţă de la guvernul lor. Aceasta este o cheltuială mare şi o pierdere de timp. Nu aşa funcţionează procesul comerţului"
 a declarat Nedim Catovic, preşedintele UNDP din BiH. El a adăugat că BiH nu îndeplineşte în prezent condiţiile UE pentru comerţ şi, prin urmare, producătorii şi fermierii din Bosnia şi Herţegovina nu-şi vor putea exporta, în Croaţia, produsele, care.”sunt, în principal, produse lactate şi din carne". Cele două probleme de bază vor fi calitatea şi cantitatea produselor. "Laboratoarele BiH pentru verificarea produselor alimentare nu îndeplinesc standardele UE. Croaţia este una din cele mai importante pieţe pentru BiH, iar această problemă se va agrava odată cu aderarea Croaţiei la UE. Cea de a doua problemă este cantitatea. BiH nu va putea exporta în Croaţia o cantitate nelimitată de produse, deoarece contingentele vor fi strict reglementate. Aderând la UE, Croaţia va anula automat actualele reglementări de import şi export care au fost stabilite în acordul bilateral"
. 

Directoarul Agenţiei Croate pentru Politici Comerciale şi Relaţii Internaţionale, a declarat că, după aderarea la UE, Croaţia va anula acordurile comerciale de liber schimb. "Croaţia se va alătura politicii comerciale comune a Uniunii şi va prelua relaţiile contractuale încheiate de UE cu terţe ţări. Aceasta înseamnă că mărfurile vor fi exportate din BiH în Croaţia în conformitate cu normele şi cu toate celelalte state din UE"
.

Punctele de trecere a frontierei reprezintă o altă problemă care va complica exporturile BiH. Conform propunerii croate, după ce Croaţia devine membru deplin al UE, toate exporturile de produse de origine animală şi vegetală din BiH vor fi posibile prin două puncte vamale - de la Gradiska şi Bijaca. Înainte de aderare, erau deschise şapte puncte de trecere a frontierei cu Croaţia. Fiecare punct va trebui să asigure un control fitosanitar şi veterinar permanent.
Guvernul de stat a transmis ministerelor instrucţiuni pentru formularea unui plan de acţiune în vederea evitării efectelor negative ale aderării Croaţiei la UE, a precizat ministerul Comerţului exterior şi relaţiilor economice din BiH. Igor Gavran, manager de proiect la Camera de comerţ exterior din BiH, consideră că aceasta este o măsură declarativă:autorităţile trebuie să acţioneze urgent pentru a preveni colapsul industriei alimentare din BiH. "Această problemă este cunoscută de peste un an şi cu toate acestea nu s-a făcut nimic concret. Mă tem că acesta va deveni o problemă enormă dacă nu se face urgent ceva" a declarat managerul. "BiH nu va putea exporta aproape niciun produs de origine animală, cu excepţia peştelui, iar valoarea exporturilor în Croaţia reprezintă aproape 20% din totalul exporturilor BiH"
.
Posibilă procedură de deficit excesiv contra Zagrebului

Într-un document publicat în 29 mai, Comisia Europeană a avertizat că ar putea iniţia, în viitorul apropiat, o procedură de deficit excesiv contra Zagreb-ului. Datoria publică a Croaţiei reprezintă, în prezent, aproximativ 54% din PIB - însă, potrivit Comisiei Europene, indicatorul ar urma să depăşească nivelul de 60% în 2014, peste limitele fixate de UE. 
În timp ce Croaţia prognozează o creştere de 0,7% din PIB în acest an şi de 2,4% din PIB anul viitor, Comisia Europeană estimează o scădere a PIB de 1% în 2013 şi o uşoară redresare, de 0,2%, anul viitor. Deficitul bugetar al ţării ar urma să atingă 4,7% din PIB în acest an şi chiar 5,6% din PIB în 2014, depăşind plafonul de 3% din PIB prevăzut de criteriile de la Maastricht. ''Croaţia se confruntă cu importante sfidări în privinţa relansării creşterii economice, a consolidării finanţelor sale publice şi a ameliorării competitivităţii'
 relevă un document al Comisiei Europene. 

Pe de altă parte, tot mai multe voci în Europa pun sub semnul întrebării capacitatea Uniunii Europene de a integra un nou stat membru, mai ales într-o conjunctură economică dificilă precum cea actuală.  Croaţia este prima ţară care aderă la blocul comunitar după intrarea României şi a Bulgariei în UE, în 2007. Un sondaj Eurobarometru realizat la câteva luni după aderarea României şi a Bulgariei la UE arăta că aproape jumătate dintre europeni (49%) erau favorabili extinderii în continuare a UE, în timp ce 39% erau împotriva acestui scenariu. 
Conform opiniei unui expert în cadrul think-tankului bruxellez European Policy Centre (EPC), nu va exista „o lună de miere” între Croaţia şi UE. ''Croaţia va trebui să-şi dovedească imediat capacităţile, atât faţă de UE, cât şi faţă de regiunea Balcanilor'
'. De la prezentarea cererii oficiale de aderare la UE, Zagreb-ul a făcut numeroase progrese în domeniul justiţiei, al combaterii corupţiei şi al asigurării drepturilor minorităţilor, lucru remarcat de Bruxelles, care i-a cerut totuşi Croaţiei ''să-şi continue eforturile''
.
Sub reflectorul presei


Aderarea Croaţiei permite Uniunii Europene să arate că este, în continuare, un proiect însufleţit. Dar aceasta nu va rezolva nici o problemă şi chiar ridică întrebări referitoare la forma viitoare a UE, subliniază presa europeană. 

Aderarea Croaţiei la UE este un semn clar de vitalitate a ideii europene, subliniază Rzeczpospolita. Cotidianul din Varşovia apreciază că „În ciuda tuturor problemelor sale, Europa încă mai creşte şi se dezvoltă. Această experienţă care consistă în a transfera idealul de solidaritate europeană de la Comunitatea Cărbunelui şi Oţelului la un universalism modern este în continuare o lecţie importantă pentru regiune şi pentru restul lumii. Intrarea Croaţiei în orbita centrată pe Bruxelles înseamnă, de asemenea, mai multă securitate în Europa şi un pas înainte spre dezarmarea uneia dintre cele mai instabile părţi ale continentului.”
Croaţia -  subliniază Trouw - este “cea de-a doua bucată desprinsă din fosta Iugoslavie care a devenit membru al UE” după Slovenia, în 2004.  „Astfel, îngrozitoarea criză iugoslavă, care a izbucnit acum un sfert de secol şi a costat numeroase vieţi, este stinsă în cadrul Europei. La fel precum, mai înainte, căderea Cortinei de Fier a dus la integrarea ţărilor din Europa Centrală şi de Est. (...) Desigur, UE resimte că fiecare extindere nu reprezintă neapărat o îmbunătăţire, dar acest lucru nu diminuează în niciun fel semnificaţia istorică a acestui marş care a început în şase, pe un continent făcut praf şi pulbere, şi are acum aproape 30 de membri care nu se mai duşmănesc între ei.”
“În plin euroscepticism”, aderarea Croaţiei este un semn că “puterea de atracţie a UE se manifestă în continuare, în pofida crizei şi a recrudescenţei naţionalismului” consideră Les Echos. Cotidianul economic francez lansează, totuşi, un avertisment legat de “capcanele Europei XXL”: „Ştim că această extindere nu este, probabil, ultima. (...) Cu 27 de membri, Europa este, deja, în mare măsură, imposibil de guvernat. (...) Cum va putea oare, cu peste 30 [de membri] mâine, să reuşească să îşi facă auzită vocea împotriva Americii, a Chinei, a Rusiei sau chair a Indiei? (...) Uniunea Europeană trebuie să se hotărască, în sfârşit, să-şi fixeze limitele şi să-şi redefinească ţelul.”   
Pentru El País, aderarea Croaţiei indică faptul că “există mai multă credinţă în Europa în afara ei decât în interiorul graniţelor sale” şi confirmă “existenţa unei cereri persistente vizând Europa”. Dar, cotidianul din Madrid consideră că, de acum încolo: „orice extindere ar trebui să fie însoţită sau precedată de abolirea generală a unanimităţii în votarea deciziilor cheie, deoarece dreptul de veto paralizează deciziile unui club atât de numeros. Europa trebuie să se gândească la interesele sale. Iar primul este acela de a evita complicaţiile în luarea deciziilor, pentru că altfel ar dispărea.” 

Público manifestă îngrijorare faţă de această “iluzie europeană”. Cotidianul reaminteşte contextul crizei pe fondul căreia Croaţia se alătură Uniunii şi constată că: „Angela Merkel, în timp ce face presiuni, la Bruxelles, pentru o reducere a cheltuielilor publice, va trebui să asiste la scurgerea a aproximativ 14 miliarde de euro din vistieria europeană către Croaţia, pentru a finanţa proiectele croate de dezvoltare programate până în 2020. În același timp, ţara vecină, Slovenia, care a aderat la “club” în 2004, se luptă pentru a evita să ceară un plan de salvare care să-i evite falimentul. (...) Nimeni nu ştie dacă Uniunea care va supravieţui va fi aceeaşi cu aceea pentru care au luptat fondatorii săi. Să sperăm, cel puţin, că nu se va dovedi a fi o iluzie.”
Die Tageszeitung regretă absenţa cancelarului german la ceremoniile organizate la Zagreb cu ocazia aderării Croaţiei la Uniunea Europeană. Cotidianul berlinez apreciază, umoristic: „Croaţii sunt regii proştilor în rândul cetăţenilor din UE, deoarece aliatul lor cel mai important l-a trimis în locul său pe cel mai puţin cunoscut membru al guvernului german, secretarul de stat pentru Afaceri Externe, Michael Link, pentru a participa la cele mai mari festivităţi organizate vreodata de statul croat. Şi totuşi, au primit deja Deutsche Telekom în ţara lor, chiar înainte de a-i expulza pe sârbi, străzi şi pieţe au fost redenumite după Hans-Dietrich Genscher, fostul ministru german al Afacerilor Externe şi Helmut Kohl (...) şi chiar şi-au cerut scuze pentru că i-au bătut pe germani 3-0 la Campionatul Mondial de Fotbal din 1998, iar acum sunt trataţi ca fiind cei mai mari proşti.”
„Croaţia se alătură cadrului său cultural şi istoric, din care a ieşit în urmă cu aproape 100 de ani prin voinţa elitelor sale” scrie Večernji list. “O nouă eră istorică începe” odată cu admiterea Croaţiei în UE. „Cel mai important este că, prin aderarea la UE, Croaţia se îndepărtează de fosta vecinătate geopolitică.”
VARIA
FACTURĂ DE PLATĂ PENTRU EUROPA via DETROIT
"Detroit explodează, dar cea care plăteşte factura este Europa" scrie cotidianul italian Il Sole 24 Ore, în timp ce mai multe bănci europene sunt lovite de falimentul oraşului american Detroit. Les Echos precizează că mai multe bănci europene - precum UBS, elveţiană, Dexia, franco-belgiană, sau Hypo Real Estate, germană - deţin datorii negarantate în acest oraş din Michigan, considerat, totuşi, de mult timp ca fiind o municipalitate riscantă: „Se pare că acestea ar fi subscris echivalentul a un miliard de dolari (758 de milioane de euro) în 'certificate de participare' susceptibile să-şi piardă orice valoare. O subscriere care promitea să fie lucrativă (...) deoarece Detroit ar fi trebuit să plătească 627,2 milioane euro dobânzi timp de 20 de ani grupului de bănci europene reunite de UBS.”

Explicaţia pentru implicarea băncilor din Europa - numită de Il Sole 24 Ore, "boală", ţine de "finanţele din umbră". „Dezmembrarea finanţelor din umbră ar trebui (...) să fie o strategie coordonată cel puţin între cele două mari arii economice tradiţionale - Statele Unite şi Europa - pentru a evita imprevizibilitatea şi ambiguitatea efectelor sistemice. Este exact contrariul, din păcate, a ceea ce se întâmplă în prezent, ariile, dar mai ales ţările, având tendinţa de a acţiona singure pe terenul reformelor regulamentare.”

Detroit, simbol al industriei automobilului la începutul secolului XX, este cea mai mare metropolă americană în faliment. Fondat în 1701 de Antoine Laumet de la Mothe, Sieur de Cadillac, Detroit s-a dezvoltat mai ales după ce în regiune şi-au stabilit sediile „cei trei mari” ai industriei de automobile, General Motors, Ford şi Chrysler. În anii 1960 a apărut Motown, celebra casă de discuri. 

 Oraşul a acumulat o datorie de 18,5 miliarde de dolari. Guvernatorul a luat această decizie pentru ca locuitorii să aibă acces la serviciile publice de bază, precizează Le Monde. Acum iluminatul public nu poate fi asigurat în anumite cartiere, iar gradul de criminalitate nu a fost niciodată atât de ridicat. Doar o treime din ambulanţele municipale răspund apelurilor de urgenţă şi peste 70.000 de locuinţe sunt abandonate. Rata şomajului de 16%, cu 8,4 puncte procentuale mai mult decât media naţională (7,6%). Cartiere întregi sunt părăsite - iar în altele, locuitorii trăiesc în nesiguranţă, întrucât poliţia nu are la dispoziţie mijloacele necesare pentru a răspunde adecvat apelurilor de ajutor sau solicitărilor de protecţie. Autobuzele folosite la transportul public ajung cu mare întârziere în staţii, iar pompierii încearcă să evite pe cât posibil scările hidraulice pentru că nu există bani pentru a le certifica nivelul de securitate. Cazurile de infracţiuni au crescut îngrijorător şi au apărut mici afaceri de vânători de recompense, printre puţinele care par să înflorească. Puţina prosperitate a oraşului Detroit se limitează la impunătorul sediu al General Motors şi la cazinourile din cartierul grec Greektown. Clădiri precum Book Tower, Gara centrală Corktown, United Artist Theater sau numeroase edificii în stil art-deco sunt, acum, doar amintirea a ceea ce reprezentau cândva. Oraşul s-ar putea vedea obligat să scoată la vânzare o mare parte din aceste monumente arhitecturale aflate, acum, în paragină sau să înstrăineze o impresionantă colecţie de artă care include opere de Tintoretto sau Matisse - care, în total, ar putea atrage fonduri 2,5 miliarde de dolari, potrivit Detroit Free Press. 
 
„Am încercat să depăşim această situaţie în ultimii patru ani. Dar a fost foarte, foarte greu”
 a subliniat primarul Dave Bing. Cauzele falimentului au fost, conform experţilor, o gestiune deficitară, scăderea populaţiei şi eroziunea bazei fiscale din ultimii 45 de ani - după ce, în anii 1950, când Detroit era înfloritor, cei 1,8 milioane de locuitori de atunci, care formau ,în majoritate, o clasă medie bogată, considerau că oraşul lor se afla la acelaşi nivel cu metropole precum New York. Un judecător va decide dacă oraşul se poate plasa sub protecţia legii falimentului care permite renegocierea datoriilor. Oraşul datora 9 miliarde de dolari fondurilor de pensii, care au iniţiat o procedură judiciară pentru a împiedica tăierea de fonduri din conturile clienţilor. Falimentul oraşului Detroit reflectă şi căderea industriei auto, numele său fiind legat de trei mari mărci americane: Ford, Chrysler şi General Motors. În plus, Detroit a pierdut jumătate din populaţie în ultimele şase decenii.

Detroit este al optulea oraş sau comitat din SUA care încearcă să se pună la adăpostul legii falimentului din 2011 până în prezent. Cu mai puţin de un an în urmă, trei oraşe din California - San Bernardino, Stockton şi Mamonth Lakes - s-au declarat în faliment. În mai 2012, oraşul Central Falls, din statul american Rhode Island, şi-a anunţat falimentul după ce a acumulat datorii de peste 4,8 miliarde dolari. Procedura a fost autorizată de tribunale în septembrie 2012. Oraşul Harrisburg, din statul Pennsylvania, a solicitat intrarea în procedura de faliment în octombrie 2011, după ani de luptă cu o datorie de 300 milioane de dolari. Cererea oraşului a fost respinsă întrucât legile statului Pennsylvania interzic municipiilor să recurgă la această metodă. Jefferson County, cel mai mare comitat din statul Alabama, a intrat în suspendare de plăţi în 2011, după ce a acumulat datorii de 4 miliarde dolari - cea mai mare datorie după Detroit. Boise County, în Idaho, s-a pus sub protecţia legii falimentului în martie 2011, după ce nu şi-a putut plăti datoria de 5,4 milioane de dolari. Solicitarea a fost respinsă de un tribunal după ce s-a ajuns la un acord cu creditorii. 

În SUA, falimentul este un proces legal care permite unei persoane fizice sau juridice care nu-şi mai poate onora obligaţiile financiare să fie descărcat de această povară. Legile federale permit guvernelor locale să se declare în faliment cu condiţia ca această procedură să fie permisă de legile statului respectiv. Fiecare stat impune propriile limite şi stabileşte anumite criterii. De exemplu, în Montana majoritatea municipiilor se pot pune sub protecţia legii falimentului - nu şi comitatele. În schimb, în Georgia, procedura este interzisă.

ITALIA, LA MOMENTUL INCERTITUDINILOR


Italia se confruntă cu o nouă criză de vară. Agenţia Standard&Poor`s a coborât ratingul de credit al ţării. Din cauza greutăţilor financiare, opt milioane de italieni renunţă la vacanţă - menţionează publicaţia Corriere della Sera. Conform unui sondaj, în vara lui 2013 doar 58% din italieni pleacă în concediu. De la debutul crizei, în 2009, până în prezent, preţurile la cazare şi combustibil au crescut cu până la 20%. Descurajante sunt şi actualele prognoze economice ale OECD, organizaţie conform căreia, în anii următori, în ţările afectate de criză şomajul va mai creşte. Potrivit FMI, performanţa economică a Italiei va fi precară în cursul acestui an. Totuşi, se estimează că, după 2014, creşterea înregistrată va fi de 0,7%. Analiştii agenţiei Standard&Poor`s nu sunt optimişti. Pe fondul perspectivelor economice sumbre, ratingul de credit al ţării a fost coborât cu două trepte deasupra categoriei "junk". Dobânda împrumuturilor contractate pe 10 ani a crescut la 4,5% - mai mare cu 1% comparativ cu luna mai. Graţie BCE - care a promis că, dacă este nevoie, cumpără obligaţiuni - costurile noilor credite sunt mai mici decât cele din 2012.  
Pieţele financiare sunt rezervate. În schimb, speculaţiile se înmulţesc - se menţionează în cel mai nou raport al agenţiei Standard&Poor`s. Premierul Enrico Letta a precizat că ţara sa – care continuă să fie a treia putere economică din zona euro - este atent monitorizată. Într-un interviu acordat publicaţiei Handelsblatt, fostul premier, Mario Monti, a cărui formaţiune politică face parte din coaliţie, avertiza că Italia riscă să intre pe vechiul făgaş. "Nu avem voie să dăm un pas înapoi"
 a precizat, ferm, fostul prim-ministru.   
Deşi şi-a propus să nu mărească impozitele, noul ministru de finanţe, Fabrizio Saccomanni, intenţionează să investească mai mult în stimularea economiei. Detaliile planurilor sale vor fi date publicităţii în toamnă. Deocamdată, guvernul Letta a reuşit să amâne majorarea TVA-ului.  
Problemele Italiei nu sunt generate doar de criză. "E prea multă birocraţie" afirmă Norbert Pudzich, preşedintele Camerei de Comerţ Germano-Italiane din Milano. "La nivel regional şi local există o administraţie care nu prea funcţionează. Roma ar trebui să facă ceva în acest sens." Mai mult, impozitele impuse firmelor sunt exagerate. Sistemul fiscal italian este foarte complicat, iar transparenţa lipseşte. "Şi dacă vrei să faci totul corect, ca antreprenor, nu ştii niciodată dacă reuşeşti sau nu"
.
Statul şi firmele nu se grăbesc niciodată când e vorba să-şi plătească facturile, iar noul ministru de finanţe doreşte să schimbe situaţia. Cel puţin statul va achita facturile restante cât mai repede posibil, a promis Fabrizio Saccomanni. 

Opinia Bruxelles-ului este mai optimistă. Comisarul european pentru afaceri monetare, Olli Rehn, este de părere că deficitul ţării se va situa sub plafonul de 3% din PIB. La fel se va întâmpla şi în 2014, opinează Rehn - deşi cuantumul datoriilor Italiei creşte permanent şi se apropie de 130% din PIB, în timp ce media în zona euro este de 90%.
ASIGURĂRILE LUI MARIO DRAGHI ŞI EVOLUŢIA ZONEI EURO


În urmă cu un an, preşedintele Băncii Centrale Europene, Mario Draghi, a reuşit să pună capăt speculaţiilor împotriva euro: Banca Centrală va face totul pentru a salva euro - a fost mesajul lui Draghi. Părea doar un discurs de rutină în faţa bancherilor de la Londra, dar data şi timpul fuseseră alese cu grijă. Printre ascultători se aflau prinţul Charles, premierul britanic David Cameron şi şefa FMI Christine Lagarde. Presa şi alţi reprezentanţi importanţi ai opiniei publice erau prezenţi în momentul în care Mario Draghi a lansat mesajul decisiv: "BCE este gata să facă orice pentru a salva euro. Credeţi-mă, va fi de ajuns."

"Pe termen scurt, discursul lui Draghi a calmat pieţele" a subliniat Thomas Mayer, principalul consilier economic al Deutsche Bank. "Pe termen lung, Draghi a introdus şi o schimbare în modelul uniunii monetare". Pieţele s-au calmat, dobânzile la obligaţiunile de stat au scăzut la niveluri acceptabile, exodul masiv de capital din ţările sudice a fost limitat. "Dacă Mario Draghi nu ar fi reacţionat, pericolul unei destrămări a uniunii monetare ar fi fost foarte mare" a afirmat Michael Heise, economist-şef la Allianz. "Iar prăbuşirea euro ar fi costat mai mult decât creditele pentru salvarea sau sprijinirea unor ţări".
Criticii cred, însă, că liniştirea pieţelor a fost cumpărată cu un preţ prea mare - prin schimbarea fundamentală a strategiei BCE. "Dacă până acum se respectaseră strict criteriile impuse de Tratatul de la Maastricht - anume că fiecare stat este responsabil pentru finanţele proprii - după discursul lui Draghi priorităţile s-au schimbat: contează în principal moneda euro, condiţiile emiterii acesteia sunt secundare" consideră Thomas Mayer. Contează cu prioritate, euro iar BCE este dispusă, la nevoie, să cumpere, în cantităţi nelimitate, obligaţiuni emise de statele membre. Acesta a fost al doilea mesaj al lui Mario Draghi, neagreat de adepţii politicii financiare conservatoare. În opinia acestora, unica sarcină a unei Bănci centrale e să asigure stabilitatea preţurilor - cumpărarea de obligaţiuni de stat stimulând inflaţia şi reducând presiunile de reformă. "Dacă prin garanţiile date de BCE scad presiunile reformiste şi obligaţia de a reduce deficitele, atunci scepticii vor avea dreptate". Acum, guvernul grec depinde de alţii - cu majoritatea sa parlamentară fragilă, guvernele portughez şi spaniol ezită să ia măsuri dure, în Italia nu se întrevăd reforme, iar Franţa se gândeşte dacă va adopta - sau nu - reforme.
Ce s-a întâmplat la un an de la discursul decisiv al lui Draghi? Programul de achiziţionare a obligaţiunilor există fără a fi fost folosit. "BCE a fost singura bancă centrală care nu a cumpărat obligaţiuni de stat în ultimele 16 luni. Au fost de ajuns cuvintele lui Draghi pentru a se obţine liniştea, ceea ce trebuie considerat un succes" consideră Michael Heise. Euro continuă să existe - la fel, uniunea monetară. Optimiştii sunt mulţumiţi.

Pesimiştii, pe de altă parte, cred că euro s-a îndepărtat de principiile fundamentale impuse de Tratatul de la Maastricht. Principiul independenţei BCE a fost încălcat iar Banca şi-a depăşit mandatul de a asigura doar stabilitatea preţurilor. Presiunile de reformă s-au diminuat şi ar fi doar o chestiune de timp până când BCE tipări de bani. Marea criză nici nu a venit încă, se tem scepticii.
Creşte datoria publică europeană


"Statele europene lasă să zboare datoria publică printre degete" din cauza lipsei creşterii economice, avertizează Les Echos. Potrivit datelor publicate de Eurostat pentru zona euro, datoria publică a crescut cu 450 de miliarde de euro între al patrulea trimestru al anului 2012 şi primul trimestru al anului2013. Îndatorarea zonei euro a crescut de la 90.6% din PIB la 92.2% - detaliind: Grecia, 160.5% din PIB;  Italia, 130.3%; Portugalia, 127.2%; Irlanda,125.1%, se află în fruntea clasamentului negativ. 
Cotidianul economic remarcă faptul că „dacă deficitele publice au fost divizate în două în Europa, în medie, datoria publică a crescut în continuare şi nu va înregistra o descreştere decât în a doua jumătate a anului 2014.”

“Franţa dă pagina triplului A”


Agenţia de rating Fitch a scăzut nota Franţei de la AAA la AA+. Fitch, care era ultima din marile agenţii de rating ce acorda, încă, Franţei nota maximă, explică decizia printr-o îndatorare durabilă ridicată, explozia şomajului şi absenţa creşterii. În timp ce această degradare este însoţită de o perspectivă stabilă, Les Echos consideră că este “puţin probabil” ca datoria franceză să fie luată în colimator pe pieţe.

Conform unei alte opinii, “norii negri de deasupra Franţei” riscă să se extindă asupra zonei euro, iar “Europa se îndreaptă spre o toamnă foarte fierbinte”
. De Morgen aminteşte că şi Italia a fost averuzată negativ de  de Standard&Poor’s, şi că situaţia economică în Grecia, Portugalia, Spania, Cipru şi Slovenia este precară.
 „Criza din zona euro este departe de a se fi terminat, şi înainte de toamnă, o altă bătălie alarmantă se anunţă. Pe 22 septembrie, alegătorii germani vor avea ocazia de a denunţa politica europeană a Angelei Merkel. Opinia publică este tot mai puţin favorabilă unui ajutor oferit ţărilor mediteraneene, unde există puţine speranţe de ameliorare.”

"Nici o creştere fără reforme, avertizează FMI", precizează Le Figaro. Chiar dacă FMI afirmă că "economia franceză este într-o fază de reluare a creşterii", consideră, totuşi, că revenirea la o veritabilă creştere este frânată de lipsa de "încredere şi competitivitate"
. Astfel, Fondul Monetar Internaţional propune guvernului francez mai ales accelerarea reformelor structurale şi solicită Franţei să reformeze pensiile, să avanseze reforma pieţei muncii şi să deschidă pieţele de bunuri şi servicii către concurenţă. Pe de altă parte,  FMI consideră că Franţa ar trebui să încetinească ritmul reduceririi deficitului pentru a sprijini, mai substanţial, reluarea creşterii economice.
Ajutor „de precauţie”
 pentru Portugalia - unde creşte numărul crimelor

Curtea constituţională portugheză a invalidat două paragrafe ale planului economic elaborat de Troică – şi, ulterior, Portugalia a avut parte de o atitudine inflexibilă. “Felicităm Lisabona pentru continuarea terapiei economice stabilite: este esenţial ca instituţiile-cheie ale ţării să fie unite în susţinerea planului de relansare”
 a comunicat Comisia Europeană la două zile după decizia Curţii constituţionale portugheze, excluzând orice renegociere a acordului.

Comisia Europeană pregăteşte, însă, acum, un al doilea plan de ajutor pentru anul 2014 - când actualul plan de salvare va fi încheiat, în cazul în care Portugalia ar întâmpina dificultăţi suplimentare. Această “salvare” ar urma să fie gestionată de Mecanismul European de Stabilitate - nicidecum de troica UE-BCE-FMI. Demersul ar implica, de asemenea, unele reforme - dar mai puţin severe decât cele iniţiate deja de către Portugalia.

„Bruxelles lansează în acest fel un semnal pentru a arăta că nu va abandona o ţară care a atins limitele austerităţii.”

Ultimul raport al Băncii Naţionale a Portugaliei prevede o scădere cu 1, 7% a PIB-ului în 2013-2014 - în timp ce estimările anterioare vizau o reducere cu doar 1,2%. Raportul publicat în primăvara anului 2013 de către Banca Centrală prevedea o creştere a PIB-ului cu 1,1% în 2014, dar această evaluare a fost, de asemenea, redusă la 0,3%. Nivel foarte scăzut se bazează pe rezultatele bune ale mai multor elemente cheie, cum ar fi exporturile. Potrivit raportului actual, “în numai patru ani, măsurile de austeritate care au dus la sărăcierea populaţiei şi reducerea importurilor în Portugalia au provocat o scădere de 14,2% a consumului gospodăriilor”.

„Oboseala austerităţii"
 a prins din urmă Portugalia. Nervozitatea pieţelor a crescut considerabil de când investitorii şi-au dat seama că nu se vor putea baza întotdeauna pe băncile centrale şi pe generoasele lor injecţii de lichidităţi, pentru a amortiza şocul recesiunii şi a remedia neajunsurile politice. În ultimele douăsprezece luni, pieţele au apreciat acţiunea energică a lui Mario Draghi pentru a susţine băncile - cu miliarde de euro de împrumuturi - şi statele - cu scutul alcătuit prin programul de cumpărare a obligaţiunilor suverane, dar au uitat esenţialul: lipsa de creştere şi de credit în ţările "periferice", ponderea încă insuportabilă a datoriilor acumulate, şomajul ridicat şi instabilitatea guvernelor. Mai ales, au uitat de diferenţele dintre ţările din zona euro, care rămân încă foarte mari - chiar se amplifică în ultimul timp. 
Politicile excesive de austeritate au avut şi teribile urmări la nivelul comportamentului social. Astfel, în Portugalia creşte numărul omuciderilor, semnalele alarmante apărând în 2012 “dar tendinţa a continuat în cursul primului trimestru de anul acesta, cu o creştere de 20%”
. De la începutul anului au fost înregistrate 71 de omucideri - cu opt mai multe decât în perioada ianuarie 2012 - iulie 2012. Psihologii explică această gravp deturnare a comportamentului social prin faptul că “Trăim într-o dictatură financiară, şi oamenii şi-au pierdut speranţa că lucrurile se vor schimba. Problemele financiare se acumulează şi se înrăutăţesc. Oamenii devin disperaţi şi recurg la violenţă”
. 

Grecia: datoria publică a crescut - investiţiile şi salariile au scăzut


În pofida memorandumurilor, în perioada 2009-2013 datoria publică a Greciei a crescut de la 130% la 175% din PIB, investiţiile au scăzut cu 50%, iar salariul minim s-a diminuat cu 20%. În aceste condiţii, prezenţa la Atena a ministrului german de Finanţe, Wolfgang Schäuble - principalul promotor al măsurilor de austeritate - este considerată “o vizită simbolică”
.


Ministrul german de Finanţe a exclus ipoteza unei noi restructurări a datoriei greceşti, precizează Kathimerini. Cu toate acestea, Wolfgang Schäuble nu a exclus noi reforme începând cu sfârşitul anului 2014, pentru a reduce datoria în cazul în care Grecia nu îşi reduce cheltuielile. Grecia şi Germania au ajuns la un acord privind înfiinţarea unui fond de investiţii în Grecia, bazat pe modelul KFW, banca publică germană de investiţii. Obiectivul este de a oferi împrumuturi pentru întreprinderile mici şi mijlocii. “O uşurare”
 pentru relansarea economiei în Grecia.


De la începutul aplicării măsurilor de austeritate, Grecia „A plătit preţul pentru noi toţi, a fost, în acelaşi timp, ţap ispăşitor şi cobai”
 Simon O'Connor, purtătorul de cuvânt al comisarului UE pentru Afaceri economice şi monetare, Olli Rehn, a recunoscut că, pentru europeni, ceea ce s-a petrecut în Grecias a fost “un proces de pregătire”. În alte state se va proceda în mod diferit, dar: “Nu este un lucru nesemnificativ să menţinem Atena în zona euro”; “îi contrazicem vehement pe cei care spun că nu au fost depuse suficiente eforturi pentru creşterea economică”
. Simon O'Connor şi Olli Rehn au reacţionat astfel la raportul critic care tocmai fusese publicat de Fondul Monetar Internaţional, referitor la eşecul politicilor, strategiilor şi comportamentelor Uniunii Europene destinate Greciei, pe durata crizei.  Grecia “ar fi putut avea o situaţie mai bună” dacă datoria sa suverană ar fi fost restructurată de la început; dacă ar fi fost flexibilizate condiţiile de rambursare; dacă nu s-ar fi procedat cu lentoarea fatală a deciziilor luate în unamimitate; în condiţiile în care creşterea economică şi consensul social nu ar fi fost cantităţi neglijabile. A contat, însă, doar evitarea răspândirii crizei şi salvarea banilor creditorilor. Acum, Grecia a devenit „copilul problemă” al Uniunii Europene, iar toţi ceilalţi sunt mulţumiţi că rămâne, din punct de vedere tehnic, în zona euro, deşi este marginalizată la toate capitolele. Salariile şi activităţile publice s-au prăbuşit, iar democraţia a avut de suferit, începând cu politicile de informare. Punctul culminant a fost atins în seara zilei de 11 iunie, când Guvernul grec a emis o ordonanţă prin care a decis închiderea radio-televiziunii publice - ERT - beneficiind de complicitatea tăcută a Troicii, care solicita disponibilizări masive în sectorul bugetar.

Concluzia: „Un studiu FMI despre lecţiile din prima salvare a Greciei în 2010 a concluzionat că a lipsit experienţa Comisiei în administrarea crizelor financiare şi a programelor fiscale şi de ajustare; că obsesia sa pentru reguli fiscale a orbit-o în privinţa efectelor de recesiune ale austerităţii.”

Europa a depus eforturi pentru protejarea creditorilor mai degrabă decât pentru evitarea răspândirii crizei, subliniază raportul FMI: tergiversarea deciziilor “a oferit băncilor timpul necesar pentru retragerea banilor de la periferia zonei euro”
. Banca Reglementelor Internaţionale oferă ca exemplu cazul german: 270 de miliarde de euro au fost retrase în perioada 2010-2011 din cinci ţări aflate în situaţii critice - Grecia, Irlanda, Portugalia, Italia, Spania. 
În aşteptarea „marii rectificări” a politicii de austeritate


După criza politică din Portugalia - „elevul cel bun” care „se agită şi cere o rectificare pe scară largă a unei politici de austeritate excesive”
 - ar fi oportună "marea rectificare" a politicilor de austeritate în Europa. Demersul ar trebui făcut urgent, renunţându-se la procedura care presupune "mai multe rectificări, de-a lungul rapoartelor succesive".

„Rectificarea este un lucru înţelept (..) Problema este că aceste rectificări cu picătura nu aduc marea schimbare necesitată de dubla recesiune actuală (...). Dacă aceste ajustări ar fi fost luate în considerare de la bun început, oare nu am fi putut împiedica o parte a recesiunii, ceva neiubire faţă de Europa şi prea multă suferinţă socială?”

NELSON MANDELA, LA 95 DE ANI

Nelson Mandela, una dintre cele mai importante figuri mondiale ale secolului XX a împlinit 95 de ani. Conform medicilor, starea de sănătate a fostului preşedinte sud-african s-a ameliorat simţitor. Vestea vine în contextul în care se spunea că ar fi pe moarte, după internarea sa în data de 8 iunie. Potrivit familiei, Nelson Mandela înregistrează progrese remarcabile, dând semne că poate trece cu bine peste acest moment critic al vieţii sale. Fiica sa, Zindzi, a declarat că tatăl său "reacţionează foarte bine", "face progrese remarcabile" şi "se uita la televizor, cu casti". Eroul luptei împotriva apartheidului îşi recunoaşte vizitatorii şi este capabil să comunice. "Reactioneaza foarte bine (...) prin privire. Uneori ridica mana ca si cum vrea sa ne stranga mana". a declarat fiica sa Zindzi  dupa ce l-a vizitat  "A existat un moment în care am fost cu toţii foarte anxioşi şi îngrijoraţi şi eram pregătiţi pentru ceea ce este cel mai rau" a declarat Zindzi. "Însă el continuă să ne uimeasca zilnic"
 a adaugat ea

În faţa spitalului din Pretoria a avut loc o adevărată desfăşurare de forţe. Numeroşi copii au dansat, au ţinut în mână baloane şi flori, transmiţându-i lui Nelson Mandela gândurile lor bune şi urări de însănătoşire grabnică.

Organizaţia Naţiunilor Unite a decretat data de 18 iulie drept “Mandela Day” - o zi în care fiecare cetăţean al lumii este îndemnat să consacre în mod simbolic 67 de minute unei activităţi în serviciul colectivităţii, în memoria celor 67 de ani pe care Mandela i-a dedicat luptei pentru egalitatea în drepturi.  Cu ocazia aşa-numitei “Mandela Day”, Nelson Mandela a primit urări de La Mulţi Ani şi însănătoşire de la cei mai importanţi politicieni si planetri. 

Preşedintele american Barack Obama a salutat “exemplul său extraordinar de curaj, blândeţe şi umilinţă”. Deşi ziua de naştere l-a găsit pe patul de spital, în Africa de Sud şi în lume au loc evenimente omagiale dedicate fostului preşedinte. Ministrul francez de Externe Laurent Fabius s-a "asociat acestui omagiu, mondial, unanim, in favoarea acestui barbat care a redat poporului sud-african libertatea si demnitatea”
.
Nelson Mandela, care a fost încarcerat timp de 27 de ani de către regimul segregaţionist de apartheid, a ieşit din închisoare fără a aduce vreodată în discuţie ideea răzbunării. A fost eliberat în 1990 şi a participat la negocierile cu puterea din epocă pentru a fi realizată tranziţia către democraţie. A devenit preşedintele Africii de Sud în 1994 şi a susţinut cu tărie că ţara are nevoie de reconciliere, neurmărind defavorizarea comunităţii albe.
EUROPA, FURNIZOARE DE COMBATANŢI PENTRU JIHAD,  ÎN SIRIA

“Recrutarea s-a intensificat în cursul ultimelor luni”

“UE sună alerta pentru numărul în creştere al tinerilor care pleacă în Siria pentru a lupta”
 – este semnalul de alarmă tras de  El Mundo, care reia  declaraţiile responsabililor Oficiului European de Luptă împotriva Terorismului - un organism al Consiliul UE. În lipsă de statistici comune la nivelul UE, aceştia s-au referit la datele Centrului Internaţional pentru Studiul Radicalizării (ICSR) al King’s College din Londra, potrivit cărora aproximativ 7%-11% dintre combatanţii străini care luptă alături de grupurile rebele din Siria împotriva regimului lui Bashar al-Assad provin din Uniunea Europeană. Peste 500 de tineri au fost recrutaţi de celulele jihadiste prezente în mai multe ţări europene, mai ales în Franţa, în Belgia, în Olanda şi în Marea Britanie. “Recrutarea s-a intensificat în cursul ultimelor luni”
 iar nivelul de alertă a fost ridicat în Olanda legat de un posibil atac terorist, 
La izbucnirea rebeliunii armate din Siria, acum doi ani, a existat temerea că islamiştii europeni candidaţi la jihad se vor duce acolo cu scopul de a se antrena pentru războiul sfânt. Nu mai există îndoieli în sensul că “tinerii din benzi vor merge la război în numele Islamului”
.
Serviciile de informaţii daneze afirmă că membri ai celor mai violente benzi de imigranţi din Copenhaga sunt, în prezent, în Siria, unde participă la jihad, ceea ce riscă să adauge un fundamentalism violent unor criminali înrăiţi. “Aceasta este o nouă tendinţă. Aceste persoane sunt deja potenţial violente şi, la întoarcerea lor acasă, vor avea acces la arme şi explozibili. Este foarte îngrijorător să constatăm dezvoltarea acestei legături între mediul islamist şi cel criminal”
 a declarat directorul serviciului danez de informaţii. Potrivit serviciilor secrete de informaţii din Danemarca, aproximativ 65 de cetăţeni danezi au participat la încleştări alături de rebelii sirieni - cinci dintre aceştia fiind ucişi. Guvernul este îngrijorat şi doreşte să fie împiedicate noi plecări cu destinaţia Siria. Serviciile de informaţii ţin la curent, constant, autorităţile daneze în legătură cu toate deplasărilor spre Siria şi verifică originea fondurilor care le-au finanţat. Guvernul ia în considerare şi posibilitatea unor sancţiuni după întoarcerea combatanţilor, mergând de la suspendarea ajutoarelor pentru imigranţi până la acţiuni penale pentru terorism.

Belgia se confruntă, la rândul ei, cu fenomenul exodului către Siria, pentru jihad. Conform unui specialist în materie de terorism, Belgia ar fi devenit “cel mai mare furnizor” de tineri pentru trupele jihadiste siriene, iar “în Belgia, există încă un mare potenţial de combatanţi” dar, dintre aceştia “cei mai mulţi se vor întoarce deziluzionaţi”
. Expertul a precizat că determinarea este psihologică - tinerii sunt impulsionaţi de imagini mentale eroice şi se aşteaptă să devină luptători, dar cei mai mulţi dintre ei nu vor purta armă. Vor fi repartizaţi fie la construirea baricadelor, fie la posturile de observaţii - sau, folosiţi pe post de „carne de tun”. Potrivit De Standaard, organizaţia Sharia4Belgium, care a fost dizolvată oficial la sfârşitul anului 2012, joacă un rol important în recrutarea tinerilor „jihadişti” în Belgia pentru grupurile rebele din Siria.
Experţi în securitate belgieni şi olandezi dezbat serios problema tinerilor musulmani care merg în Siria pentru a lupta împotriva trupelor loialiste. Conform informaţiilor difuzate de prea belgiană, între 50 şi 80 de tineri, majoritatea şomeri, provenind în principal din Anvers şi regiunea Bruxelles, s-au alăturat miliţiilor islamiste care se luptă cu regimul lui Bashar al-Assad. Primarii “au decis să acţioneze pe trei axe”
 şi în mod coordonat: şcolile, poliţia şi moscheile. 

Radicalii terorişti ar putea viza Europa
Serviciile de informaţii ale mai multor ţări europene precizează că mai multe grupuri care au legături cu Al-Qaida şi luptă, deja, în Siria, au fuzionat între ele şi au început "să acţioneze asemeni unei singure armate"
.

Potrivit El Mundo, care a avut acces la "documentele secrete ale serviciilor europene de informaţii", există „o temere în cadrul acestor servicii secrete din Europa ca pericolul pe care îl reprezintă aceste grupuri recent unite din Siria să nu se extindă şi la alte state. (...) În aceste documente apare menţiunea unei armate care are intenţia de a extinde conflictul dincolo de frontierele siriene. Este vorba despre Palestina, Irak, Cecenia, Caucaz, Afganistan...Însă marea frică este frica pentru Europa. Teama că cei mai radicali terorişti ar putea trece pe un alt continent, vizând Europa, este explicită.”

Numită Jaish al-Muhajireen wal-Ansar (Army of Emigrants and Helpers, Armata Emigranţilor şi Partizanilor), această grupare acţionează, deocamdată, în regiunea Alep. Ea numără o mie de jihadişti care provin din Caucazul de Nord, din Africa şi Asia, dar şi din Europa de Nord. În fruntea acesteia s-a afla un comandant cecen cunoscut ca Abu Omar Al Shishani.
FLASH. OPINII DE PRESĂ

Egipt şi Turcia: critici la adresa Islamului
Spaţii largi sunt alocate refuzului Frăţiei Musulmane de a coopera cu autorităţile în scopul aplanării crizei din Egipt. Ziarele analizează cu interes  evoluţia politică din ţară, întrevăzând deschisă perspectiva unei înfrângeri a islamului politic, care este, înainte de toate, o mişcare de protest, apreciază Le Monde. Cu principii datând din secolul al XII-lea nu poate fi edificată o nouă societate. De îndată ce ajunge la putere, islamul pierde simţul realităţii prin chiar refuzul obstinat de a despărţi religia de stat. 
Taz manifestă profundă îngrijorare faţă de măsurile represive ale autorităţilor islamiste de la Ankara. Pentru a-i combate pe protestatarii din Turcia, aparatul represiv al regimului foloseşte gaze, a căror utilizare în război e interzisă de acordurile internaţionale, dar la care, în mod absurd, este permis să se recurgă în cazul tulburărilor interne. Ziarul face trimitere la analizele efectuate de medicii turci, care scot în evidenţă că gazele lacrimogene şi spray-urile cu piper nu sunt lipsite de riscuri pentru sănătatea persoanelor atacate. 

Cotidianul berlinez semnalează şi revoltătoarea ucidere în bătaie, de către poliţiştii turci, a unui demonstrant în vârstă de 19 ani, din parcul Gezi. Taz mai consemnează şi transformarea mesei de Ramadan, luate de credincioşi, la Istanbul, în apropierea pieţii Taksim, într-o manifestaţie împotriva premierului islamist al Turciei, Erdogan.
Ministrului american de Externe i-a izbutit un mic miracol, scrie Frankfurter Allgemeine Zeitung, referindu-se la negocierile directe israeliano-palestiniene, la Washington. Spre deosebire de predecesorii săi, Kerry nu şi-a transformat într-un spectacol diplomaţia itinerantă, a temperat optimismul exagerat dar le-a oferit partenerilor de dialog oferte ispititoare, precizează ziarul, cu menţiunea că şansele soldării negocierilor cu un rezultat concret nu sunt minime. Die Tageszeitung formulează o prognoză şi mai optimistă: pentru Orientul Apropiat, Kerry ar fi un dar ceresc. Sceptic, Neue Osnabrücket Zeitung crede că între palestinieni şi israelieni nu este posibilă o pace durabilă.
Temele care blochează negocierile de ambele părţi au rămas aceleaşi: Israelul refuză să recunoască existenţa unui stat palestinian şi continuă colonizarea ţinuturilor palestiniene, în timp ce autorităţile autonomiei palestiniene nu pot ţine sub control lansarea de rachete din Fîşia Gaza, în sudul Israelului. Or, conchide La Voix du Nord, exact acestea sunt opreliştile în calea unei înţelegeri.

Cele 100 de milioane de euro cu care Germania va contribui la aşa numitul fond elen, nu va fi de natură să dezamorseze potenţialul de nemulţumire, opinează Badischen Neuesten Nachrichten, amintind că, pentru greci, germanii sunt făcuţi ţapi ispăşitori.
Germanii au început şi ei să resimtă masiv efectele unei crize prelungite. Economiile aspre au făcut pagube şi în infrastructură, semnalează Süddeutsche Zeitung, amintind că drumurile Germaniei sunt presărate cu gropi şi că fiecare al zecelea pod trebuie reparat. Pe de altă parte, De Morgen crede că succesul economiei germane ar distruge locurile de muncă în Europa. Absenţa unui salariu minim, reducerile salariale practicate în Germania au făcut din această ţară un centru de producţie cu mână ieftină de lucru, dar calificată. Extinderea modelului german la scara întregii Europe at genera pericolul unor lupte sociale şi a unei concurenţe nemiloase, al unor salarii tot mai mici şi a reducerii consumului. Efectele nemiloasei concurenţe se întrevăd deja. Die Welt consideră, aspru, că „tineretul nostru se imbecilizează”
, prezentând concluziile la care ajunge Bernhard Heinzlmaier, autorului cărţii ”Performeri, stilişti, egoişti – un tineret care a abandonat toate idealurile”. Împinşi într-un sistem în care presiunea performanţelor obligatorii este extremă, orizontul moral şi cultural al tinerilor se îngustează iar sufletul li se atrofiază.

Ziarele nu trec cu vederea schimbarea survenită în Casa Regală a Belgiei, după abdicarea lui Albert al II-lea, care a încercat să menţină unitatea unei ţări sfâşiată de conflictul dintre Flandra cea bogată şi Valonia francofonă şi săracă. Noul rege, Philippe, va trebui să continue acest proces, apreciază Rhein-Nektar Zeitung.

Cum poate fi calificată încântarea produsă şi dincolo de hotarele Marii Britanii, de venirea pe lume a noului Royal Baby? Acest entuziasm ar fi doar expresia dorinţei de identificare a cetăţenilor cu imaginea idilică a familiei, într-o lume în care valorile tradiţionale se destramă, afirmă Hospodarske Noviny. Mai neobişnuit este punctul de vedere al cotidianului L' Est Républicain. Ziarul francez consideră că popularitatea deosebită a evenimentului s-ar datora farmecului irezistibil al ducesei Kate. Dar, poate farmecul Uniunii Europene să acţioneze precum o baghetă magică în contextul diplomaţiei din Orientul Apropiat? - se desprinde din Stuttgarter Zeitung.  Răspunsul este afirmativ, întrucât, spre deosebire de China, Rusia sau Statele Unite, Europa este percepută ca un mediator onest şi neutru. Startul negocierilor trebuie dat cât mai repede, subliniază De Volkskraant. 
SUA şi acuza de rasism

Dezbaterile despre rasism în Statele Unite preocupă mass media. "Întregul sistem este rasist" afirmă Süddeutsche Zeitung. Legat de preşedintele american, Barack Obama, se subliniază că nu poate spune nimic fără a fi acuzat de o tabără sau de alta - dar, "dacă nu va găsi cuvintele potrivite, butoiul cu pulbere va exploda"
.
Este America o ţară rasistă? Şi da, şi nu, este opinia ziarului Die Welt, pornind de la consternarea americanilor - dar şi a europenilor - provocată de achitarea de către un tribunal al Statelor Unite a ucigaşului tânărului afro-american, Trayvon Martin. Cazul Zimmermann - acesta fiind numele bărbatului alb care l-a ucis în aşa-zisă legitimă apărare pe adolescentul de culoare - a redeschis răni care erau considerate vindecate mai ales de când, la Casa Albă, Obama îşi exercită al doilea mandat, precizează Der Standard.
Deşi achitarea era previzibilă, ea este totuşi scandaloasă, consideră Tageszeitung, atrăgând atenţia şi asupra particularităţilor jurisprudenţei americane. Ar fi achitat oare acelaşi tribunal un făptaş de culoare dacă victima ar fi fost albă se întreabă Neue Osnabrücker Zeitung? Întrebarea, vădit retorică, este urmată de observaţia că valul de proteste dovedeşte că rănile provocate de deceniile de discriminare rasială sunt încă sângerânde. 

Prezenţa preşedintelui Barack Obama la conducea SUA nu a fost de natură să elimine rasismul din societate afirmă La Charente Libre. Ziarul francez conchide: rasismul persistă şi la 60 de ani, de când o tînără de culoare, pe nume Rosa Park, a intrat în istorie prin refuzul de a-i ceda locul, într-un autobuz din Alabama, unui călător alb. Rasismul persistă şi la cei 35 de ani care au trecut de la asasinarea lui Martin Luther King.În acest contrext, cu atât mai revelatoare sunt rezultatele unui sondaj efectuat de Fundaţia Bertelsmann, un aşa numit radar al coeziunii sociale în 34 de state industrializate. Rezultă, între altele, conform Süddeutsche Zeitung, că germanii nu ar fi atât de toleranţi decât s-a crezut. Fradul cel mai înalt de coeziune socială există în ţările scandinave şi cel mai scăzut, în sud-estul Europei.
Spionarea comunicării digitale - atac la libertatea individuală

Gravitatea prejudiciilor aduse de activităţile NSA valorilor libertăţii este pusă sub reflector de Süddeutsche Zeitung. Ziarul apreciază că spionarea comunicării digitale translează puterea de la cetăţeni la stat, serviciile secrete devenind, astfel, un stat în stat. Este ceea ce se poate deduce aflând că NSA îşi sporeşte, în continuare, efectivele de agenţi şi mijloacele de supraveghere, după cum relatează Washington Post.. Puternica presiune exercitată de americani în elaborarea noilor reglementări privind protecţia datelor personale în Uniunea Europeană dovedeşte primejdia diluării uneia din cele mai importante valori ale civilizaţiei occidentale, libertatea individuală, consideră El Pais. 

Cine apără drepturile fundamentale ale cetăţenilor? - întreabă Süddeutsche Zeitung. Ideea încheierii unui acord internaţional privind protejarea caracterului secret al datelor personale - iniţiativă adusă în discuţie de Angela Merkel - este nerealistă, absurdă şi dictată de raţiuni electorale, consideră Tageszeitung. Ziarul berlinez aminteşte că dacă nu a putut fi semnat un acord internaţional privind protecţia climei terestre - aşa numitul acord post-Kyoto - din pricina intereselor divergente ale diverselor naţiuni, cu atât mai puţin, probabil, ar urma să fie încheiat un acord privind culegerea şi stocarea datelor personale.  

În numele combaterii primejdiei terorismului internaţional, serviciilor secrete nu le este îngăduit să devină un scop în sine. Aserţiunea formulată de Frankfurter Allgemeine Zeitung este contrazisă de realitate. Nu mai puţin adevărat este însă că sensibilitatea faţă de acţiunile de supraveghere variază de la un stat la celălalt şi în funcţie de istoria naţională. Germania, învinsă în al doilea război mondial, a devenit în 1949 Republica Federală dar a trebuit să cedeze forţelor aliate învingătoare o serie de drepturi. Reziduuri ale acestor concesii persistă până în zilele noastre, afirmă Dithmarscher Landeszeitung - fiecare guvern german fiind în cunoştinţă de cauză când în discuţie au fost aduse acordurile secrete aflate încă în vigoare, în baza dreptului internaţional. America, ea are o cu totul altă concepţie privind caracterul secret al datelor stocate. Statul trebuie el să se justifice doar când este constrâns de împrejurări să aibă acces la informaţiile culese, atrage atenţia FAZ.
Serviciile secrete americane spionează nestânjenit şi adversari şi prieteni încercând să camufleze acest abuz sub mantia prevenirii unor noi atentate teroriste, afirmă Saarbrücker Zeitung. Pe de altă parte, după cum observă Frankfurter Allgemeine Zeitung, aliaţii spionaţi ai Statelor Unite nu par prea grăbiţi să dea Washingtonului lecţii de drept, deşi Europa întreagă se consideră lezată de metodele SUA. Doar că britanicii, posesori ai unui aparat de spionaj la fel de sofisticat ca şi cel american, nu au nici o treabă cu zbaterile continentalilor; şi nici francezii, la fel de curioşi din fire, nu s-au grăbit să lase în pană Statele Unite când a fost vorba să închidă culoarele de zbor ale lui Edward Snowden. Ceea ce îngrijorează ziarul citat este colaborarea dintre instituţii şi actorii comerciali din industria datelor şi a informaţiilor. Porţile ce se deshid din această colaborare permit unor ochi nepoftiţi să privească adânc în sufletul oamenilor. Oare, se întreabă în concluzie FAZ, câţi dintre naivii utilizatori ai Google sau Facebook conştientizează asta?

Cine spionează pe cine? Fiecare pe fiecare, este de părere Die Welt. Publicaţia sugerează, printre altele, că tentaţia „voyeurismului”
 este alimentată, chiar stimulată, în era digitală, de facilitatea cu care pot fi folosite noile tehnologii. Caracterul global al comunicării asigură un prezent şi un viitor strălucit, spionajului. Fiecare este suspect - supravegherea şi strângerea de date fiind deopotrivă mijloc şi scop, scrie Mitteldeutsche Zeitung.

Cotidianul Neue Zürcher Zeitung consideră exagerată reacţia a unor politicieni faţă de dimensiunea spionajului comis de NSA în cazul unor aliaţi, parteneri, prieteni şi a UE. Protestele europenilor şi criticile adresate americanilor au fost atât de vehemente la auzul dezvăluirilor făcute de Edward Snowden din cauza oportunismului şi naivităţii este de părere La Stampa. 

Datele culese şi interpetarea lor scot la lumină fractura de interese între diverse state şi continente – de exemplu, între America de Nord şi cea de Sud, precizează Izvestia, comentând cazul Snowden. America Latină, considerată multă vreme „ograda” Statelor Unite, îşi adună forţele spre a deveni un jucător demn de luat în seamă pe eşichierul mondial. Divorţul dintre cele două Americi ia în sud dimensiuni ideologice şi propagandistice, fiind însoţit de o retorică belicoasă, constată ziarul rus, menţionând, în treacăt, că Snowden nu este politician - dar şi că Primul Război Mondial a fost provocat de un muncitor.
Preşedintele Obama pare puţin impresionat de aceste accese deşi s-ar putea ca seara, când se duce la culcare, să-i cam ţiuie urechile, nu însă atât de puternic încât să nu poată dormi, afirmă La Voix du Nord, referindu-se şi la plângerea depusă de două organizaţii franceze pentru respectarea drepturilor omului împotriva programelor americane de spionaj. Demersul nu se va solda cu condamnarea NSA sau FBI - în cel mai bun caz, va avea ca rezultat culegerea unor informaţii concrete privind ţinta propriu-zisă a activităţilor de spionaj. 

„Scandalul”
 declanşat de dezvăluirile făcute de Snowden ar fi schimbat America, este de părere Gazeta Wyborcza. Congresul american a dezbătut limitarea prerogativelor NSA în spionarea Europei şi a Germaniei. Susţinătorii iniţiativei au pierdut partida cu câteva voturi, ceea ce determină publicaţia Süddeutsche Zeitung să estimeze că dezbaterile vor continua. Motivul: americanii resimt acţiunile de supraveghere şi stocare a datelor personale ca pe o lezare a propriei libertăţi, precizează TAZ.
Referitor la Edward Snowden, opiniile sunt împărţite. Die Welt este de părere că, prin dezvăluirile sale, Edward Snowden, măcinat de probleme de conştiinţă autoinduse, prin acţiunea sa singulară şi prin egocentrismul său politic, ar fi împins lumea pe buza prăpastiei. De ce? Întrucât, prin declaraţiile făcute, America at fi fost pe punctul de a pierde din mâini instrumentele cu care a eliberat Europa de Hitler.


Organizaţia pacifistă Ialana, a comunicat prin Asociaţia germană a oamenilor de ştiiinţă că lui Edward Snowden îi va fi decernat Premiul Whistleblower. Distincţia este atribuită la fiecare doi ani personalităţilor care s-au distins prin curajul de a dezvălui situaţii existente în mediul lor profesional sau social, care ar periclita binele cetăţenilor şi al societăţii. Pentru prima dată, Transparency International a contribuit la acest premiu, în valoare de 3000 de euro, care îi va fi înmînat lui Snowden pe 30 august comunică agenţia de presă EDP. 
Constituie sau nu o eroare transferul exclusiv în spaţiul digital al mai multor publicaţii apărute, până nu demult, şi pe suport de hârtie? Pentru susţinătorii jurnalismului de calitate, răspunsul ferm este: da, constituie o gravă eroare. Dezbaterea a fost declanşată de decizia trustului de presă Springer de a renunţa la mai multe ziare, care de acum înainte vor apărea doar în internet. Flensburger Tageblatt întrevede în această decizie simptomele unei profunde modificări structurale în mass media. Nu se ştie cum vor reacţiona cititorii - oricum, tot mai puţini editori pot achita aceste costuri, fiind în scădere şi numărul celor care-şi pot permite să cumpere un ziar în fiecare zi, mai ales după ce s-a relevat faptul că, de exemplu, fiecare al patrulea angajat în Germania lucrează pentru doar 9,54 de euro pe oră, ceea ce face ca în nici o altă ţară europeană numărul celor care câştigă atât de puţin să fie atât de mare, precizează Tagesspiegel, temându-se că situaţia s-ar putea deteriora în continuare. Ziarul relevă şi că statistica actuală contrazice părere generală conform căreia doar cei fără o diplomă universitară au salarii minime.

Supravegherea video a reţelelor feroviare în schimb este de o cu totul altă natură. Camerele de luat vederi înregistrează totul, inclusiv accidentele catastrofale precum cel petrecut la Santiago de Compostella, celebra localitate spre care milioane de pelerini creştini se îndreaptă din toate colţurile lumii an de an. Un accident precum cel din Spania, are şi funcţia de a obliga autorităţile la mai multă transparenţă - apreciază Libération - şi la suplimentarea măsurilor de securitate a transportului feroviar, completează Le Républicain Lorrain, amintind că în discuţie trebuie adusă şi problema trenurilor de mare viteză. Experienţa a demonstrat că puţine sunt traseele care acoperă cheltuielile foarte ridicate ale acestui mijloc de transport pe care se mizează tot mai mult dar care şi este contestat. El Mundo menţionează, independent de investigaţiile tehnice şi cercetările juridice, că tocmai conceptul trenurilor de mare viteză reclamă un sistem care să poată anula orice eroare umană. 
Scandalul spionajului agita apele pre-electorale în Germania

Răspunsurile date de ministrul cancelariei federale la întrebări precum cât de intens au colaborat serviciile secrete germane cu omologii lor americani, au putut fi auzite, în spatele uşilor închise, doar de membrii comisiei parlamentare de investigaţie precizează Frankfurter Rundschau. Pe de altă parte, membri ai guvernului federal declară nu ştiu ce secrete se ascund în hăţişul datelor culese de NSA şi BND, afirmă publicaţia. Din acest motiv - consideră MärkIsche Zeitung - este vorba despre ipocrizie, în timp ce Aachener Zeitung consideră că Angela Merkel şi ministrul de resort asumă roluri de neştiutori. Cât au ştiut oficialii germani despre excelenta colaborare a serviciilor secrete americane cu colegii lor din Germania? - se întreabă Der Standard. Ziarul austriac oferă şi răspunsul: politicienii germani au ştiut doar atât cât au vrut să ştie. 
Angela Merkel, enervată, a declarat că mijloacele ei de a interveni în scandalul NSA sunt limitate, scrie Neue Zürcher Zeitung. Altfel spus, precizează ziarul elveţian, cancelarul german are mâinile legate. Ea vrea ca Washingtonul să respecte legislaţia germană. Dar, nu poate face nimic. Acesta este bilanţul dezamăgitor şi provizoriu al scandalului generat de spionarea de către americani a prietenilor germani, cu sprijinul şi cu buna lor ştiinţă.

Dacă relatările referitoare la cooperarea celor două servicii secrete NSA şi BND sunt adevărate, atunci fie Germania este condusă de o cancelară ignorantă fie de una care îşi înşeală poporul - deduce Rhein-Nektar Zeitung.

Mai îngăduitor este Frankfurter Allgemeine Zeitung în aprecierea faptelor, amintind că Germania nu se poate opune dreptului celui mai tare. Decepţionant este că, în cadrul dezbaterilor, Germania nu a putut face o propunere constructivă. Astfel, Angela Merkel alimentează retorica opoziţiei, facilitându-i o temă de campanie electorală, consideră Neue Presse, menţionând şi faptul că, în sondaje, nemulţumirea cetăţenilor germani este în creştere.

Degeaba se învolburează social-democraţii şi ecologiştii la darea în vileag a strânsei cooperări a serviciilor secrete germane şi americane după atentatele teroriste de la New York, din 11 septembrie, atrage atenţia Heilbronnrt Stimme. Ziarul consideră consternarea opoziţiei ca fiind totul lipsită de credibilitate, întrucât această - acum - „demonizată” cooperare fusese stabilită în timpul coaliţiei socialist-ecologiste - şeful acesteia, ex-cancelarul Gerhard Schröder, fiind cel care-i acordase preşedintelui Vladimir Putin calificativul de „democrat fără cusur”, „curat ca lacrima”
. Scandalul provocat de procesul intentat lui Alexei Navalny - criticul lui Putin - dezvăluie încă o dată caracterul putred al sistemului, apreciază De Volksktaant. Putred şi pervers, întrrucât, deşi eliberat din detenţie printr-un fals act de mărinimie, Navalny nu scapă de pedeapsa la care a fost condamnat precizează Neue Zürcher Zeitung, conturând o perspectivă de viitor a Rusiei, după ce Vladimir Putin a declarat că vrea să rămână la putere pînă în anul 2020. 

A sosit momentul să acţionăm subliniază Frankfurter Allgemeine Zeitung referitor la scandalul spionării de către NSA a cetăţenilor. Câte programe „Prism" există? Angela Merkel, care trece drept cea mai puternică femeie a lumii, a emis doar critici mai degrabă subtile la adresa preşedintelui Barack Obama.

Dacă ar fi procedat altfel, scrie Münchner Merkur, ar fi ieşit la iveală neputinţa ei. „Prism”, notează autorul unui text publicat in Frankfurter Allgemeine Zeitung, nu ar fi decît începutul unui amplu proces de stocare masivă a datelor. Cu ajutorul unor algoritimi specifici, persoanele ar putea fi clasificate, comportamentul lor ar deveni previzibil şi chiar dirijabil prin anumite modele generate de teoria jocurilor.
 Frankfurter Rundschau regretă, la rîndul lui, că cetăţenii sunt lăsaţi în necunoştinţă de cauză. Pe de altă parte, însă, atrage atenţia asupra complexităţii situaţiei, recomandând să nu se arunce vina doar asupra politicienilor. 

Contrazicând, parcă, acest îndemn, ministrul german de Interne, Hans-Peter Friedrich, a declarat, la întoarcerea din Statele Unite, că securitatea este prioritatea absolută a statului, căreia i se subsumează toate celelalte drepturi fundamentale, menţionează Südwest Presse. Conform opiniei ziarului, atitudinea este populistă şi precară din punct de vedere juridic. 
"Datorită avertizărilor serviciilor de informaţii americane, 45 de atentate au putut fi dejucate, iar cinci dintre ele vizau Germania"
 a mai declarat ministrul german de Interne. În sprijinul spuselor sale, demnitarul german a dat exemplul aşa-numitei grupări "Sauerland", formată din mai mulţi islamişti, care ar fi plănuit atacuri teroriste fără precedent în Germania, prevenite însă de serviciile secrete.
Şeful Consiliului de control al serviciilor secrete germane din Bundestag, Thomas Oppermann, şi-a manifestat dezamăgirea cu privire la abordarea lui Hans-Peter Friedrich în Statele Unite. "Sunt consternat. (…) încă nu am aflat ce date au fost spionate şi cui aparţineau acestea" a declarat Thomas Oppermann. În opinia sa, ministrul german de Interne se întoarce de la Washinton cu "mâinile goale"
, nereuşind să înregistreze vreun succes în discuţiile esenţiale.

La rândul său, Partidul Stângii consideră drept insuficiente rezultatele deplasării ministrului în America. "Un ministru al afacerilor interne care nu ia nici o măsură în privinţa acestui furt de date şi a unei încălcări în formă continuată a legii nu a înţeles care îi este datoria ca ministru" a afirmat Steffen Bockhahn, membru în Consiliul parlamentar de control al serviciilor secrete.În opinia lui Steffen Bockhahn, datoria lui Hans-Peter Friedrich era să afle cu ce metode s-au realizat şi care este amploarea acţiunilor de monitorizare a Germaniei de către americani. "Friedrich se poartă de parcă ar dori să mulţumească unui hoţ de magazin, care, la casă, îi spune ce a furat. La urmărirea penală nu se gândeşte. Este absurd"
. Şi şeful Partidului Verzilor, Jürgen Trittin, s-a declarat nemulţumit de vizita lui Friedrich în America, spunând că acesta pur şi simplu a eşuat.

Die Welt  evidenţiază, pe de o parte, certitudinea ministrului Hans-Peter Friedrich legată de atentatele teroriste pe care Germania le-a putut preveni spionată fiind de principalul ei aliat şi, pe de altă parte, tratează cu ironii cum avuseseră de gând reţelele islamiste să pună în pericol ţara - de la capacele de toalete din parcările autostrăzilor până la sortimentul de vin din pocalul unui politician liberal. Revenind la partea serioasă a îngrijorării publice, ziarul citat nu poate înţelege cum este posibil ca un ministru responsabil cu protecţia Constituţiei să accepte şi să propage ideea că scopul scuză mijloacele. Restul este politică locală în febra apropiatelor alegeri parlamentare şi nu merită prea multă atenţie. 

Straubinger Tragblatt lansează întrebarea: de ce opoziţia social-democrată atacă declarativ guvernul şi pe cancelarul Angela Merkel dar "se retrage complet când vine vorba despre constituirea unei comisii de anchetă?"
 Poate pentru că predecesorul Angelei Merkel, Gerhard Schröder, ar trebui să dea explicaţii despre cum au evoluat lucrurile imediat după 11 septembrie 2001? Frank-Walter Steinmeier, liderul grupului parlamentar SPD, a fost secretar de stat responsabil cu serviciile secrete şi coordonatorul biroului cancelarului federal în perioada lui Schröder, aminteşte Tagesspiegel - ziarul fiind, însă, convins că respondebilitatea întregul scandal al spionării cetăţenilor germani revine guvernării Angela Merkel.
Die Welt consideră nedrepte aceste critici, atrăgînd atenţia că aflarea soluţiilor necesită întotdeauna un dialog îndelungat mai ales cînd în cauză se află relaţia dintre nevoia de securitate şi protecţia datelor personale. Că dezvăluirile lui Snowden au declanşat o dezbatere politică nu e deloc rău, consideră ziarul citat, menţionând, însă, că discuţiile evoluează pentru moment nu tocmai la nivelul scontat.

Constatarea pare justă, rezultă din comentariul apărut în Straubinger Blatt, întrucât, pe de-o parte, Angela Merkel a creat impresia că guvernul de la Berlin nu ezită să se dispute cu Statele Unite ale Americii atunci cînd drepturile fundamentale ale cetăţeanului sunt aduse în discuţie. Pe de altă parte, continuă cotidianul, opoziţia este satisfăcută şi deplânge misiunea lui Hans-Peter Friedrich în Statele Unite, comparând-o cu o farsă. Social democraţii speră ca odiseea lui Snowden şi scandalul NSA să fie o temă fierbinte în campania electorală, subliniază Leipziger Volkszeitung.

Ziarul de mare tiraj Bild subliniază că serviciul secret german, BND, este informat de mai mulţi ani deja de stocarea aproape completă a datelor de către partenerii americani. Desigur, un stat suveran, cum este Germania, nu poate îngădui altor state - fie acestea şi prietene - să-i spioneze cetăţenii, ambasadele şi firmele. În plină eră digitală, este iluzoriu şi naiv a crede că este suficient să baţi tare cu piciorul în pământ pentru ca aceleaşi servicii secrete să se cuminţească şi să se comporte aşa cum reclamă unii politicieni germani, precizează Frankfurter Allgemeine Zeitung.
Süddeutsche Zeitung consideră că nici guvernul berlinez şi nici opoziţia de stânga din Germania n-ar dori „să renunţe la preluarea de informaţii secrete de origine incertă, obţinute eventual ilegal”, de către americani, înainte de a fi predate serviciilor germane. Toate aceste servicii, subliniază publicaţia, practică făţărnicia, întrucât plasează „combaterea terorismului deasupra protecţiei datelor personale”
 fără s-o recunoască în mod explicit. 
Frankfurter Allgemeine Zeitung a pornit pe firul legislaţiei în vigoare şi, în baza datelor din cartea "Serviciul", scrisă de Reinhard Gehlen - fostă eminenţă cenuşie a spionajului nazist, recrutat, după război, de către americani pentru a spiona împotriva URSS - a descoperit că suveranitatea Germaniei are destule portiţe lăsate de câştigătorii celui de-al doilea Război Mondial pentru a controla, pe termen lung, scena politică germană. Există, conform ziarului citat, acorduri secrete în baza cărora puterea postbelică germană ar fi acordat deplină libertate de mişcare trupelor americane staţionate pe teritoriul federal.

Konrad Adenauer, cancelarul care a preluat conducerea Guvernului de la Bonn, imediat după încheierea războiului, ar fi purtat corespondenţă cu aliaţii occidentali cărora le-ar fi permis spaţiu nelimitat de manevră în materie de supraveghere a comunicaţiilor. În 1968, americanii au primit garanţii că anumite detalii din corespondenţa purtată de Konrad Adenauer, referitoare la chestiuni de securitate, vor rămâne în vigoare şi după ce Germania îşi va fi recăpătat suveranitatea completă. 
Dacă purtătorul de cuvânt al Cancelariei federale, Stephen Seibert, preferă să spună că nu deţine informaţii asupra modului exact în care operează aliaţii Germaniei pe propriul lor teritoriu cu date culese în Germania, reprezentanţii opoziţiei au fost mai tranşanţi şi au cerut încetarea acordurilor anterioare cu Statele Unite şi renegocierea, de pe poziţii de egalitate. "Este normal ca SUA să dorească să-şi apere militarii din Germania, dar asta nu înseamnă că-şi pot permite să spioneze pe toată lumea"
 a afirmat Thomas Oppermann, şeful comisiei parlamentare de control a serviciilor secrete, singura instanţă în faţa căreia se discută misiunile spionajului şi contraspionajului german - dar numai în dosul uşilor închise.

Întreaga poveste lasă deschisă chestiunea suveranităţii Germaniei. Este ea, cu adevărat, integrală, cum susţin politicienii puterii de la Berlin - indiferent de culoarea lor politiă - sau îşi exercită, pe mai departe, Statele Unite ale Americii dreptul de supracontrol? 
„Nu primim lecţii despre democraţie”


Prezent la dezbaterea organizată în Parlamentul European asupra situaţiei drepturilor fundamentale în Ungaria, Viktor Orbán le-a transmis europarlamentarilor un mesaj: "Nu avem nici o lecţie de primit în materie de democraţie!"
.


Viktor Orbán a calificat raportul eurodeputatului portughez Rui Tavares, adoptat de Comisia pentru Libertăţi civile, justiţie şi afaceri interne, din Parlamentul European, ca fiind injust. Raportul Tavares le cere autorităţilor maghiare, cu precădere, restaurarea deplină a statului de drept, respectarea independenţei justiţiei şi garantarea libertăţii de expresie, a libertăţii presei, a libertăţii cultelor religioase, a dreptului la proprietate, ca şi respectarea drepturilor minorităţilor. Raportul a fost adoptat de cu 370 de voturi pro, 249 contra şi 82 de abţineri. Rezoluţia, votată după o dezbatere tensionată, a fost susţinută de stânga şi de liberali - în timp ce cea mai mare parte a dreptei a votat împotrivă, arată Népszabadság. Raportul, consideră că “tendința sistemică și generală de a modifica în mod repetat cadrul constituțional și juridic în perioade de timp foarte scurte, precum și conținutul acestor modificări, sunt incompatibile” cu valorile europene. El preconizează totuşi punerea în practică a unui mecanism independent pentru a “controla respectarea uniformă a drepturilor fundamentale în toate statele membre” şi cere Conferinţei preşedinţilor Parlamentului să examineze posibilitatea de a se recurge la articolul 7.1 din Tratatul privind Uniunea Europeană în cazul în care răspunsurile autorităţilor maghiare tot nu ar satisface exigenţele tratatului.
Dezbaterea dintre Viktor Orbán şi anumiţi deputaţi a fost foarte aprinsă, iar cotidianul  pro-guvernamental Magyar Hirlap denunţă “obsesiile” criticilor:: „obsesiile luptau împotriva lucrurilor concrete şi a opiniilor de fond. Obsesiile sunt de fapt unicele mijloace în această luptă împotriva Ungariei în numele 'drepturilor omului în general'. (...) Obsesiile sunt utile pentru că nu avem obligaţia de a le justifica.” Pe de altă parte, Népszava relatează, cu ironie: ”Dragul nostru lider a dezvoltat deschis, la Strasbourg, viziunea pe care o are asupra democraţiei. Esenţial este faptul că noi, maghiarii- adică noi cei aflaţi la putere – nu avem de primit nici o lecţie pe acest subiect pentru că am câştigat alegerile. Guy Verhofstadt, preşedintele grupului liberalilor, avea cu siguranţă dreptate atunci când a afirmat că problema constă exact în diferenţa dintre concepţia despre democraţie a Uniunii şi cea a lui Orbán. Acesta din urmă consideră că dacă partidul său a întrunit majoritatea poate să-şi permită orice.”

Legat de subiect, cotidianul Népszabadság, recunoaşte că „Uniunea Europeană nu poate face mare lucru cu politica primului ministru maghiar. Orbán nu are de ce să-şi facă multe griji atunci când motto-ul său - de altfel fără niciun sens - al 'unei Uniuni de naţiuni libere, nu al unui imperiu', este aplaudat în Parlamentul European. (...) Însă, paradoxal, el vorbeşte despre esenţial. Schimbarea care s-a produs în Ungaria demonstrează că Europa are nevoie de un sistem de măsuri mai solide împotriva unui stat membru care violează regulile parlamentarismului.”

